2021 йилги кино олами. «Кальмар ўйини», «Ўргимчак одам: уйга йўл йўқ», саҳнадаги гендер тенглик - Bugun.uz\n2021 йилги кино олами. «Кальмар ўйини», «Ўргимчак одам: уйга йўл йўқ», саҳнадаги гендер тенглик\n19:00 | 01-01-2022\nКино соҳасида 2021 йил янги бир давр бошлангандай таассурот қолдирди. Чунки оғир пандемия давридан сўнг кинони тақдим қилишнинг янги форматини топиш замон талабига айланди. Лекин йил давомида кўплаб янги фильмлар томошабинларга намойиш этилди, кинофестиваллар бўлиб ўтди, шов-шувли киновоқеликлар етарлича бўлди. Бугунги дайжестимизда йилнинг энг муҳим киновоқеликларини ёдга оламиз.\nКино пандемиядан кейин\nДунёнинг кўплаб нуқталарида пандемия остида кинотеатрларнинг ёпилиши бир йил ёки ундан кўпроқ вақтни олди. Ҳали кино саноати бундай инқирозни бошдан ўтказмаган эди. Нью-Йорк ва Лос-Анжелесда 2021 йилнинг баҳоридан кинозаллар ишлай бошлади ва шундан кейингина Америка кинопрокати жонлана бошлади. Лекин энди кинопрокатнинг аввалги даражасига қайтиши номаълум. Йил охирида инқироздан олдинги кўрсаткичлар фақат ширин хотира бўлиши мумкин, холос: ҳали коронавирус бўлмаган 2019 йилда жами жаҳон прокати 42,5 миллиард долларни ташкил этган бўлса, 2021 йилда бу тахминан 21 миллиард долларни ташкил этди.\nЭнг оммалашган фильмларнинг кўпчилиги чиқарилган куниёқ стриминг платформаларига ҳам жойлаштирилди, бу стратегия стриминг платформаларини янада кўпроқ трендга олиб чиқди. Бу эса энди «прокат ойнаси»нинг қисқаришига олиб келади, яъни ижара бошланишидан премьерагача бўлган давр ўз-ўзидан қисқаради, фильмлар дарҳол стримингга чиқарилади. Аввал Америка кинотеатрларига 90 кун вақт берилган бўлса, пандемиядан сўнг эски қоидалар қайта кўриб чиқилди. Янги келишувларга кўра, «кино прокати ойнаси»нинг стандарти 45 кунга туширилди. Декабрь ойи ҳолатига кўра, АҚШнинг 600 дан ортиқ кинотеатрлари пандемиядан кейин қайта очилмаган.\nБугунги кунда юқори бюджетли фантастиканинг ёрқин намояндаси Дени Вилнёвдир. Режиссёрнинг «Дюна» фильми йилнинг энг шов-шувли фильмларидан бири бўлди. Френк Гербертнинг «Дюна» асари асосида суратга олинган ушбу фильм 1982 йил Ридли Скотт ишлаган «Blade Runner»нинг муваффақиятли давоми ҳисобланади. Вилнёвнинг 2017 йил катта экранларга чиққан «Blade Runner 2049» картинаси Скотнинг оригинал фильмидаги кўплаб деталларни такрорлаган бўлса, «Дюна»нинг визуал дунёси Вилнёв томонидан «ноль»дан яратилган. Гербертнинг асардаги фазовий феодализми экранда кутилмаган ва ғайриоддий тасвирга айлантирилди. Сценарийнинг сустлигига қарамай, «Дюна» Вилнёвнинг режиссёр сифатидаги обрўсини визуал тасаввурга, ўзига хос услубга эга эканини тасдиқлади ва мустаҳкамлади.\nУэс Андерсоннинг янги фильми\n«Француз хабарномаси. ‘Озодликʼ газетасига қўшимча. Канзас оқшоми қуёши» дея номланган узундан-узоқ номга эга ушбу фильм Канн кинофестивалида премьера қилинди ва бутун зал фильмни тик оёқда туриб олқишлади. Бу Уэс Aндерсон томонидан суратга олинган Америка комедия-драма фильмидир. Фильм Францияда жойлашган хаёлий француз хабарномаси «Озодлик» газетаси таҳририяти ҳақида ҳикоя қилади. Фильм бюджети 25 миллион долларни ташкил қилади. Киноасар XX асрнинг хаёлий Эннуи-сюр-Блазе шаҳрида фаолият олиб борадиган Aмерика газетасининг «журналистларга муҳаббат мактуби» сифатида талқин қилинган. Картинанинг марказида учта сюжет чизиғи мавжуд. Уларнинг барчаси «Озодлик» деб номланган француз хабарномаси (газетаси) таҳририяти билан боғлиқ. Бу газета Канзасдаги «Озодлик, Канзас оқшоми қуёши» нуфузли нашрининг французлар учун чиқариладиган қисми бўлади. Режиссёр Уэс Aндерсон фильмни «The New Yorker» журналидан илҳомланган ҳолда яратган. У мактаб йилларидан бери ушбу нашрга ашаддий мухлис бўлган. Фильмнинг сюжети ушбу журналдаги мақолалар асосида шакллантирилган.\nКинода гендер тенглик\nЖорий йилда «Оскар»га номзодлар орасида аёллар яратган фильмлар муваффақиятга эришди. Шу йилнинг баҳорида хитойлик муҳожир Хлои Чжаонинг «Кўчманчилар замини» фильми 2020 йилнинг энг яхши фильми деб топилди. «Кўчманчилар замини»нинг ғалабаси нафақат олтин ҳайкалчани қўлга киритди, балки, аёл режиссёрлик тушунчасини инновацион ёндашув ва ностандарт кўриниш билан боғлади. Дунё кино жамоатчилиги кино эстетикаси учун хилма-хиллик кераклиги ҳақида ўйлаб кўрди. Чжао энг яхши режиссёр мукофотини ҳам қўлга киритиб, Кетрин Бигелоудан кейин бу номинацияда ғолибликни қўлга киритган иккинчи аёл режиссёр бўлди.\nЕвропадаги энг нуфузли кинофестивал Канн кинофестивалининг бош мукофоти «Олтин пальма япроғи» ҳам бу йил аёл режиссёрга топширилди. Бу тарихда фақат бир марта содир бўлган: 1993 йилда Жейн Кемпион ғалаба қозонганди, холос. Бир неча йиллар аввал Канн кинофестивали иштирокчилар орасида аёллар сонининг камлиги учун фаол танқид қилинганди. Ўшанда фестиваль директори бунга жавобан танловнинг ягона мезони бадиийлик эканлигини таъкидлаган. 2019 йилги фестивалдаги феминистик акциядан сўнг Жулиа Дюкурнонинг «Титан» фильми бу йилги бош мукофотни қўлга киритди. Спайк Ли бошчилигидаги ҳакамлар ҳайъати Канндаги гендер муаммосини пасайтирди, истиқболли француз аёлига катта имконият берди ва соф Европа бадиий эстетик киносини рағбатлантирди.\n«Ўлишга вақт йўқ»\nЖеймс Бонд ҳақидаги йигирма бешинчи фильм — «Ўлишга вақт йўқ» кинокартинаси ҳам йилнинг энг шов-шувли фильмларидан бири бўлди. Аммо Дениел Крейг энди 007 эмас. Ушбу картина Крейг иштирокидаги бешинчи ва охирги фильм бўлиб, роппа-роса бир ярим йил давомида катта экранларга чиқарилмади. Бу пандемия туфайли кечиктирилган премьера бўлди. 2000 йилларда олиб борилган қаҳрамон ва ҳиссий сюжетларнинг мураккаблашуви тенденцияси «Ўлишга вақт йўқ» фильмида энг юқори чўққига ва табиий таназзулга эришди. Крейг даврининг якуни сарҳисоб қилинди, лекин, умуман, Жеймс Бонднинг келажаги ҳақида гапирадиган бўлсак, фильм сўроқ белгиси билан тугайди. Фильм продюсери Барбара Брокколи фильмнинг ҳали давоми борлигини билдирган. Шундай бўлса-да, бутун дунё бўйлаб 773 миллион доллар билан «Ўлишга вақт йўқ» фильми Голливуднинг йилнинг энг юқори даромад келтирган фильмларидан бири бўлди. Аммо ҳозирча янги Бонд ким бўлади ва кейинги фильмларда шундай исмли қаҳрамон бўладими йўқми, деган саволларга жавоб йўқ.\nРидли Скотт ҳамон тик оёқда!\nЯқинда ўзининг 84 ёшини нишонлаётган Ридли Скотт Голливуддаги энг фаол режиссёрлардан бири эканлигини бу йил ҳам исботлади. Йил охирида британиялик кекса режиссёр бир вақтнинг ўзида иккита фильмни тақдим этди – «Сўнгги дуэль» ва «Гуччи уйи». Иккала фильмнинг умумий жиҳати сюжет марказидаги жиноят мотиви, иккала фильмда ҳам кўринган актёр Адам Драйвер ва тарихий вазиятдир. Фильмларда мос равишда ўрта асрлар ва 1970 йиллардаги бир хил вазият тасвирланади. Скотт катталар аудиторияси учун катта бюджетли фильм оладиган бугунги кинода камдан-кам учрайдиган режиссёр ва у бу ишончдан ўзининг севимли мавзулари – «Гуччи уйи»даги капитализм ва жиноят ўртасидаги узвий боғлиқлик ҳамда «Сўнгги дуэль» фильмидаги ўтмишнинг ноаниқлиги ҳақида гапириш учун фойдаланади.\nТелевизион мавсум сенсацияси бу Netflix томонидан ишлаб чиқарилган, лекин корейс ижодкорлари томонидан корейс тилида суратга олинган «Кальмар ўйини» сериали бўлди. Ушбу сериал Netflix стриминги тарихидаги энг кўп томоша қилинган сериал бўлди. Сериал илк чиқарилганидан бошлаб ҳозиргача 1,65 миллиард соат томоша қилинди. «Кальмар ўйини» корейсларнинг кино саноатида тобора кучайиб бораётганини намоён қилди, бундан икки йил олдин кутилмаганда «Оскар»ни қўлга киритган «Паразитлар» фильмидан кейин «Кальмар ўйини» шуҳрат қозонди. Сериал Бонг Жун Хонинг фильми билан жуда кўп умумийликка эга. Бу ҳам замонавий синфий жамият ҳақидаги сатира, фақат сериалнинг сюжети янада қизиқарли: қашшоқликдан умидсизликка тушган 456 нафар кўнгилли катта мукофот умидида бадавлат томошабинлар учун омон қолиш ўйинида қатнашади. «Паразитлар» ҳам, «Кальмар ўйини» ҳам ахлоқий ва содда талқинлардан қочади, лекин улар гротеск ва экстремал зўравонликдан уялмайди, бу Корея учун унчалик янгилик эмас, лекин Ғарб томошабинларини ҳайратда қолдириши мумкин.\n«Ўргимчак одам: Уйга йўл йўқ»\n«Ўргимчак-одам: Уйга йўл йўқ» (Spider-Man: No Way Home) фильми Голливуднинг 2021 йилдаги энг кассабоп фильми бўлди. Фильм бош қаҳрамони Питер Паркер ролини актёр Том Холланд ижро этган, унга Жон Уоттс режиссёрлик қилган. Sony ва Marvel компанияларининг ушбу фильми Хитойда катта экранларга чиқарилмаганига қарамай, пандемия вақтидаги энг кўп пул келтирган фильмга айланди.\nЎзбек киносида 2021 йил\n2021 йил ўзбек кинематографиясида ҳужжатли фильмлар йили бўлди. Жорий йилда бадиий фильмларга қараганда ҳужжатли фильмлар хирмони каттароқ ва баракалироқ бўлди. Йилнинг асосий лойиҳаларидан бири бу «Халқ юраги» туркум ҳужжатли фильмларидир.\nЖорий йил бадиий фильмлар сони ўтган йилги киномавсумига қараганда озчиликни ташкил қилди. Йил давомида 10 дан ортиқ турли савиядаги бадиий фильмлар томошабинларга тақдим этилди. Зулфиқор Мусоқовнинг «Ҳайрат», Фотиҳ Жалоловнинг «Муқимий», Ҳилол Насимовнинг «Мерос», Эргаш Мўминовнинг «Орзулар қанотида», Илҳом Муҳаммадибрагимовнинг «Мактаб ҳаётим», Рашид Маликовнинг «Сумбул», «Тутқунлик», Муҳаммадали Искандаровнинг «Мен террорчи эмасман», Ҳасан Алижоновнинг «Ҳаёт афсунлари», Шоҳруҳ Расуловнинг «Бир кунлик тўй» ва бошқа бадиий фильмлар кинотомошабинлар эътиборига ҳавола этилди. Миллий байрамлар арафасида киноҳафталиклар ва фильмларнинг телевизион премьералари ташкил қилинди.\nЖорий йил премьераси бўлиб ўтган фильмлардан бири Кинематография агентлиги буюртмасига асосан «Ўзбекфильм» киностудиясида ишланган кинорежиссёр Зулфиқор Мусоқовнинг «Ҳайрат» фильмидир. Фильм сюжети ғайриоддий: буюк мусаввир Леонардо да Винчи билан Мефистофел (иблис) Тошкентга сафар қилади. Бу ерда улар омади чопмай юрган ссенаристнинг сўниб бораётган умидини уйғотади. Ссенаристнинг қўлидаги сценарий ҳам томоша давомида фильмга айлана боради. Фильм — «санъатни яратиш қанчалик қийинлиги ва уни ўлдириш қанчалик осон эканлиги ҳақидаги фантастик ҳикоя». Фильмда режиссёр тарих билан бугунги жамиятни, қадимда яшаган инсон билан бугунги одамни қиёслайди. Бош қаҳрамон ссенарист эса ҳақиқат тимсоли бўлиб гавдаланади. Унинг сценарийси — «Қиш эртаги» ҳам ссенарист характерининг номаълум қирраларини очиб беради.\n«Ўзбектелефильм» давлат унитар корхонасида режиссёрлар Музаффар Эркинов ҳамда Музаффар Қорабоевлар томонидан ишланган «Айдинлар» фильми қорақалпоқ халқининг кечаси ва бугуни қиёсланган ҳаётий кинокартинадир. Фильм сценарий муаллифи таниқли ёзувчи Назар Эшонқул. Фильмда Орол денгизи фожиаси фонида Орол атрофида яшовчи аҳолининг оғир ва мураккаб ҳаёти кўрсатилади. «Айдинлар» денгизни чорлаётган қўшиқ, денгизга талпинаётган, ҳаётга ташна бўлиб турган орзулар қўшиғидир. Фильм қорақалпоқлар ҳаётини акс эттирса-да, ижодкорлар фильм моҳиятига бугунги жамиятимиз учун ҳам оғриқли бўлган баъзи муаммоларни сингдира олган. Фильм таг замирида мақсад сари дадил ҳаракат қилиш, нажот фақат таълимда экани, инсонни илм қутқариши каби ғоялар ётади. Мўйноқнинг қисқа фурсат ичида ўзгариб кетиши, у ерда бўлган бунёдкорлик ишлари фильмнинг бадииятига зарар етказмаган ҳолатда тасвирланади. Ушбу ўзгаришлар киноасарнинг бадиий ечимига ҳам маълум маънода хизмат қилади.\n2021 йил ўзбек кино соҳасида Тошкент халқаро кинофестивали, «Халқ юраги» туркум ҳужжатли фильмлар намойиши, дабдабали киноҳафталиклар билан ёдда қолди, холос.


ИнтерФУТБОЛ :: Англиялик «Симёғоч»ни танийсизми?\nАнглиялик «Симёғоч»ни танийсизми?\n«Арсенал» вакиллари 4 март куни дебютант - «Брайтон»га қарши баҳсда бир ярим соат тинмай югуришди, ҳужум ортидан ҳужум уюштиришди. Бироқ бу ҳаракатлар атиги 1та голга яради, холос.\nБоз устига, габонлик Пьер-Эмерик Обамеянгнинг голи «тўпчилар»га завқ улашгани йўқ. Гап шундаки, «Брайтон» бунгача Льюис Данк ҳамда Гленн Мюррейнинг аниқ зарбалари эвазига ҳисобда олдинга чиқиб олганди.\nУлардан иккинчиси ўйин қаҳрамони сифатида тан олинди. Хуллас, бу сафар айнан англиялик Гленн Мюррей ҳақида ҳикоя қиламиз.\n34 ёшли фахрий ҳужумчининг ташқи кўринишига қарасангиз, шиддатли иш ҳафтасидан сўнг ўлгудай чарчаган кишини кўрасиз. Бироқ бу алдамчи таассурот. Аввало, аҳамиятли фактга диққат қилинг: Гленн - АПЛ дебютантининг асосий тўпурари. Дейлик, жорий мавсум чемпионат доирасидаги ўйинларнинг ўзида 11та гол урди.\nХусусан, янги йилдан кейин барча турнирларда рақиблар дарвозабонларини нақ 8 марта ранжитди. Оддий айтганда, қаҳрамонимиз ҳозирда Александр Лаказетт ва Альваро Моратадек қимматбаҳо амплуадошларидан анча самарали тўп сурмоқда.\n«Гол урган чоғинг ажиб бир лаззатни туясанки, буни ҳеч нарсага тенглаштириб бўлмайди. Бу - қиёси йўқ мароқ. Мисол учун, барча футболчилар жарима майдони томон югуриб, ўзларини худди минг-минглаб мухлислар кўз ўнгида гол ургандек ҳис қилишади. Аслида эса бу ишни мен бажарган бўламан» - Мюррей ўз фаолиятида тез-тез юз бераётган воқеани шундай изоҳлайди.\nЯнвардан кейинги даврни олсак, Англия футболида фақатгина Муҳаммад Салоҳ ва Серхио Агуэро камтарин «Брайтон» етакчисидан яхшироқ кўрсаткич қайд этишди. Оддий айтганда, Мюррей - АПЛнинг 2018 йилги англиялик энг яхши тўпурари!\nЎзи камтарин жамоада тўп сурадиган футболчининг энг нуфузли чемпионатда 10тадан кўп гол уриши - камёб ҳодиса. Қолаверса, мусобақа ҳали поёнига етгани йўқ. Шундай экан, Гленн маҳсулдорлик бобида янада юксакроқ натижага эришиш имкониятига эга. Чунки у ўта тиришқоқ фахрийлар сирасига киради.\nМюррей фаолиятининг илк йиллари тўртинчи дивизион вакили - «Карлайл Юнайтед» билан шартнома тузишга роса уринган, аммо клуб раҳбариятидан 2 марта ошкора рад жавобини олганди. Шунинг натижасидами, футболдан кўнгли қолиб, бутсаларини михга илиш ҳақида ўйлади.\nЛекин тез орада тушунарсиз тушкунликни бир четга улоқтириб, АҚШга йўл олди. Аниқроғи, Профессионал лига иштирокчиси - «Велмингтон Хаммерхэдс» жамоасида профессионал футболчи бўлиш орзусини рўёбга чиқариш ҳаракатини бошлади. Муҳими, Гленн океан ортида чакки ўйнамади ва 3та гол урган, маълум тажриба тўплаган ўйинчи сифатида Англияга қайтди.\nНиҳоят, учинчи уриниши самара бериб, «Карлайн» сафидан жой олди. Тўғри, жамоа шундан кейин ҳам Гленни 2 марта бошқа клубларга юборди - ижара келишуви. Боз устига, охир-оқибат, футболчи билан алоқани бутунлай узди. Мутасаддилар бироз бесўнақай, лапашангдек кўринадиган йигитчадан савияли футболчи чиқишига ишонмагандилар.\n«Тан оламан, вақтида 2 марта футболдан батамом кўнгил узиш хусусида жиддий бош қотирганман. Чунки менга нисбатан муносабат таъсирида ўйнаш ва ишлашга қизиқишим деярли сўнганди.\nФақат автомобилда стадион сари узоқ йўл босганим ва машғулотлар ёдимда қолган, холос. Зеро, ўша пайт ҳеч ким билан гаплашмасдим, шунчаки, тушкун кайфиятда жаҳл билан машқ қилардим», - дея эслайди ҳужумчи фаолиятининг илк босқичини.\nАслида Мюррей бутун фаолияти давомида гол уришда унча қийналмаган, аммо элит дивизионда бу ишни бирданига қойиллатолмади. Ҳужумчи хусусан, «Брайтон» сафида ҳам рисоладагидек сермаҳсуллик намойиш этган, фақат учинчи дивизионда. Хуллас, у камтарин жамоалар ўртасидаги мусобақаларда етарлича гол урган.\nБундан 4 йил олдин эса ҳужумчи «Кристал Пэлас»ни кучлилар сафига чиқиши йўлида бор маҳоратини ишга солди. Лекин «плей-офф» баҳсларида тиззаси жароҳатланди ва ҳал қилувчи учрашувда жамоасига ёрдам беролмади.\nШундан сўнг февралда сафга қайтдию, тезда яна Чемпионшипга қайтди. Ҳужумчи бу сафар ижара шартномаси асосида «Рединг» шарафини ҳимоя қила бошлади. Айтишларича, Мюррей «Пэлас»нинг адолатсиз муносабатини ҳозиргача унутолмаган. «Бургутлар» яқинда «МЮ»га қарши учрашувда 2та гол фарқи билан олдинда бораётиб, якунда мағлубиятни тан олишди - 2:3.\nНатижада Мюррей иродали ғалабани ўзгача нишонлаган Гари Невиллнинг ижтимоий тармоқларда қолдирган барча изоҳларига «маъқул» белгисини босиб чиқди. Табиийки, ҳужумчи бу билан лондонлик мухлислар ғазабини қўзғатди.\nФутболчининг «Борнмут» билан АПЛ саҳнасида бош кўтаришга илк уриниши айтарли самара бермади. Ўшанда «Пэлас» уни «Рединг»дан қайтариб, «Борнмут»га «қарз» сифатида юборганди. Гарчи Гленн «Челси» дарвозасига жамоанинг ғалаба тўпини йўллаган бўлсада, бош мураббий Эдди Хау унга мунтазам равишда майдонга тушиш имкониятини бермади.\nҚисқаси, ижарачи-ҳужумчи «Брайтон»нинг атиги 2та ўйинида иштирок этди. Мана, ниҳоят, иккинчи қайтишида ўзини чинакамига кўрсата бошлади. Қизиғи шундаки, «Брайтон» вақтида Чемпионшипнинг «плей-офф» босқичида айнан «Кристал Пэлас»га имкониятни бой берганди.\nЎшанда Гленн ўйин қаҳрамонига айланиб, собиқ жамоасининг ашаддий рақиби душмани мақомини олганди. Умуман, Мюррей жорий мавсум фаолиятидаги энг шиддатли ўсишни қайд этиши мумкин - шу пайтга қадар ўртача ҳисобда ҳар 2та учрашувда 1тадан гол урган ҳужумчи шахсий кўрсаткичини яхшилаш имкониятига эга.\nТўғри, у олдин ҳам ўртача ҳисобда ҳар 187 дақиқада гол қувончини туйишга эришган. 2012|2013 йиллар мавсумида эса «Пэлас» сафида тўп суриб, Чемпионшип рекордини ўрнатганди.\nХўш, энди нима ўзгарди? Шу пайтгача «Карлайл», «Рочдейл» каби «митти» жамоаларда ўйнаб келган ҳужумчи қандай қилиб фаолиятининг сўнгги босқичида Гарет Саутгейт бошқараётган Англия миллий жамоаси таркибида Россия мундиалида қатнашишга даъвогарлик қилмоқда?\n«Агар 10 ёш кичикроқ бўлганингизда, ҳозиргига нисбатан яхшироқ ўйнай олармидингиз?» қабилидаги саволга Гленн қуйидагича жавоб қайтарди: «Йўқ, менимча, айнан ҳозир ишончлироқ тўп суряпман. Ҳақиқат шуки, йиллар давомида ижобий хусусиятларимдан самаралироқ фойдаланишни ўргандим.\nОртда қолган фаолиятимдан асло афсусланмайман. Қайсидир мураббий қадримга етади, бошқаси эса йўқ - ҳаётнинг оддий қоидаси шунақа». Хуллас, фаолиятидаги қийинчилик ва муваффақиятларга файласуфларга хос ёндашадиган Мюррей ўзига нисбатан талабчанликни сира пасайтирмайди.\nАсосийси, жорий мавсум «Ливерпуль», «Арсенал», ҳаттоки, уни «брак»ка чиқарган «Кристал Пэлас»ни ҳам гол билан жазолаган ҳужумчи гўёки, ҳеч нарса бўлмагандек камтарлик билан тўп сурмоқда. Гленнинг энг устун жиҳатлари - бош билан самарали ўйнаш, қулай позиция танлаш ва жарима майдончасида мўлжалдан адашмаслик.\nҲа, у қандайдир ўзгача, бошқа касбдошларида учрамайдиган фазилатларга эга эмас. Шунчаки, зиммасидаги вазифаларни имкон қадар мукаммал даражада адо этишга уринади. Бу тоифадаги футболчиларга эҳтиёж доимо баланд.\nЧунки улар бор жойда гол узоқ куттириб қўймайди. Англиялик ҳужумчининг ўзи мисол тариқасида Оливье Жиру ва Питер Краучни тилга олади: «Франция вакили «Арсенал»нинг фойдали ўйинчиларидан бири эди. Лекин ҳеч қачон етарли даражада эътирофга лойиқ кўрилмаган. Крауч эса 37 ёшида ҳам АПЛ аъзоларини гол билан жазолашни уддаламоқда».\nМана шу намуна Мюррейга яна бир неча мавсум юксак савияда тўп суриш умидини бағишламоқда. «Брайтон» айни пайт АПЛ турнир жадвалида 11-поғонани банд этиб турибди. Лекин «қора чизиқ» - хавфли ҳудуддаги жамоа билан ўртадаги фарқ атиги 7 очко, холос. Шу боис, Мюррей барча шериклари қатори хотиржамликка берилмаслиги керак.\nБоз устига, у бундай ишончли мавсумни жуда узоқ кутди. Демак, «Темирни қизиғида бос» мақолига амал қилиб, иложи борича юқорироққа кўтарилиш ҳақида ўйлаши керак.\nБундан 2 йилча аввал соҳилликларнинг АПЛга чиқишлари учун атиги 1 очко етмай қолганди. Энди эса жамоа элита суръатига мослашиб, энг кучлилар муҳитига кўникиш тадоригини кўрмоқда.\nТабиийки, майдонда оёқларидан кўра, боши билан самаралироқ ўйнайдиган ҳужумчининг муваффақияти аввало, жамоадошлари билан тил топишиши ва уларнинг беминнат ёрдамларига боғлиқ. Ҳозирча ҳаммаси Мюррейнинг кўнглидагидек - «Брайтон» Паскаль Грос ва Хосе Эскьердо каби ажойиб таъминотчиларни ўз сафига қўшиб олди.\nСўнгги ойларда айнан шу футболчилар «симёғоч»ни ўз вақтида зарба йўлига олиб чиқишмоқда. АПЛдаги сермаҳсул мавсум Гленнга тасаввур қилиш қийин саналган орзу - Англия терма жамоаси сафида Россия мундиалида иштирок этиш умидини бермоқда. «Бу мен учун улкан муваффақият бўларди.\nТерма сафидан жой олишим мумкинлиги ҳақидаги матбуот хабарлари ва мухлислар ўртасидаги гап-сўзларни эшитиш ёқимли, албатта. Лекин асосий мақсадим - «Брайтон»ни элитада қолишига қўлдан келганча ёрдам бериш. Бунинг учун имкон қадар кўпроқ гол уришим керак.\nҚолгани эса ўз-ўзидан ривожланаверади, хусусан, терма жамоа мураббийлари назарига тушиш масаласи ҳам», - дейди ҳужумчи. Дарҳақиқат, яқин-яқингача бу ўйинчининг Англия миллий жамоаси таркибидан жой олиши ҳеч кимнинг хаёлига ҳам келмаганди. Чунончи, Гленн лоақал ёшлар терма жамоасида ҳам бирор марта тўп сурмаган.\nЛекин Гарри Кейн ва Даниэль Старрижнинг жароҳатланишгани натижасида жорий мавсум кашфиёти асосий номзодлар қаторига қўшилди. Йўқ, ҳозирда Мюррейнинг ЖЧ-2018да иштирок этиши, лоақал захирадан майдонга тушиши фантастика эмас.\nФахрий ҳужумчи бунинг учун мавсумнинг якуний қисмида маҳсулдорликни бирозгина ошириш асносида Гарет Саутгейт ишончига кирса, бас.


Ҳаёт гўзал. Ҳаёт лаззатлик. Ана шу гўзалликдан завқланиб, ҳаёт лаззатидан татиган киши дунё саҳнасига яхши амаллар қилишга ҳаракат қилади. Ота-она, оғайни-қариндош, ака-ука, опа-сингил, қўни-қўшнининг қадрига етиб яшайди. Ҳаромдан ҳазар қилиб, ҳалоллик байроғини баланд тутади. Муқаддас динимиз кўрсатмаларига амал қилади.\nМинг афсуслар бўлсинки ҳозирги кунда динё бўйлаб кенг тарқалиб бораётган асримиз вабоси деб қораланаётган гиёҳвандлик бизнинг мамлакатда ҳам учраб турибди. Дунё ва охиратини унитган кишилар билиб-билмай, сониялик роҳат учун истеъмол қилаётган оғулари ҳаётга бўлган қизиқишларини, яқинларига бўлга меҳру-муҳаббатни сўндириб, инсонийлик фазилатларидан маҳрум қилмоқда. Аллоҳ таоло Қуръони каримда шундай марҳамат қилади: “Ўз қўлларингиз билан ўзларингизни ҳалокатга ташламанг” (Бақара,195). “Нисо” сурасининг 79 оятида эса: “Ўзларингизни (бир-бирларингизни ноҳақ) ўлдирмангиз! Албатта, Аллоҳ сизларга раҳм - шавқатлидир ”, деб, огоҳлантирган.\nБу оятда “Ўзларингизни ўлдирмангизлар!” бирикмаси бир неча хил тафсир қилинади:\n1. Бир бирингизни ўлдиришингиз ўзингизни ўлдиришингиз билан баробардир. Зеро, ҳаммангиз бир хил динга муносиб қилинурсиз.\n2. Мол-мулкларингизни ўзаро ноҳақ йўллар билан ейишингиз ўзингизни ўзингиз қатл қилишингиз билан баробардир.\nИслом дини инсон соғлигининг кетишига ёки унинг ҳалокатига сабаб бўлувчи воситалардан четлашишга буюради. Пайғамбаримиздан (с.а.в.) гиёҳвандликнинг ҳаром эканлигига далолат қилувчи бир қанча ҳадиси шарифлар ривоят қилинган. Жумладан:\n“Ҳар ким ўзини ўзи бирор нарса билан ўлдирса қиёмат куни дўзахда ўша нарса билан азоб берилади”. (Имом Бухорий, Имом Муслим)\n“Ислом динида ўзига ҳам ўзгаларга ҳам зарар келтириш йўқ”. (Имом Аҳмад, ибн Можжа)\nМазкур ҳадиси шарифлар ҳар қандай турдаги гиёҳвандлик ҳаром эканига далолат қилади. Уламоларимиздан Имом Бадриддин Зарконий, Абу Бакр Қасталоний ҳазратлари гиёҳвандликнинг ёмон оқибатлари ҳақида китоблар ёзган. Асримиз уламоларидан ҳам жуда кўплари бу заҳарли, ҳаром бўлган моддалар ҳақида кўплаб китоб ва рисолалар ёзганлар. Муфтий Усмонхон Алимовнинг “Ёшлар – келажагимиз” номли китобида ҳам гиёҳвандлик иллат эканлиги ва ҳаёт учун ўта хавфлилигини такидлаб шундай ёзади: “Бугунги кунда гиёҳвандлик билан шуғулланаётганлар наркотик моддаларни етиштириб, ишлаб чиқараётганлар, ташиётганлар, сотаётганлар барча-барчалари ҳаммамизнинг ҳаёт кемамизни тагидан тешиб, ғарқ этишга ҳаракат этаётан жоҳиллардир. Агар кўплашиб уларнинг қўлидан тутмасак, ҳаммамиз баробарига ғарқ бўлиб, ҳалокатга учрашимиз турган гап. Шундай экан гуллаб-яшнаётган Ўзбекистонимизни авайлаб-асраш, келажак авлодга борича етказиш ҳар биримизнинг муқаддас бурчимиздир”.\nАср вабосига айланган бундай иллатдан қутилиши учун унинг олдини олишимиз керак. Келажагимиз бўлган фарзандларимизни ҳимоя қилиш, соғлом вояга етказиш учун ҳар биримиз масъулмиз. Давлатимиз олиб бораётган одилона сиёсат тинчлигимиз мезонидир. Жорий йилни “Соғлом она ва бола” йили деб номланиши ҳам бежиз эмас. Соғлом онадан соғлом бола туғилиши ҳаммага аён. Соғлом она бўлишлиги учун аёлларимизни, қизларимизни, сингилларимизни кўз қорачиғидек ёмон иллатлардан сақлай билишимиз даркор. Бунинг учун ҳаммамиз бир тан бир жон бўлиб ҳаракат қилайлик. Ўзбекистон келажаги буюк давлат. Буюк давлатга буюк ёшларни тарбия қилиб етиштириб бериш бизларнинг энг олий бурчимиздир.\nКиритилган вақти: 30/05/2016 00:00; Кўрилганлиги: 2582\nМатериал манзили: https://sammuslim.uz/articles/giyohvandlik-umr-zavoli\nЧоп этилган вақт: 28/07/2021 09:41


Тожикистонда вертолёт қулаши оқибатида бир киши ҳалок бўлди, тўрт киши яраланди\nТожикистон Миллий хавфсизлик давлат қўмитаси чегара қўшинларининг Ми-8 вертолёти 5 август куни Тоғли Бадахшон автоном вилоятининг Ванч тумани ҳудудида қулаб тушди. Вертолёт экипажи 5 минг метр баландликдаги тоғларда қолиб кетган россиялик сайёҳларга ёрдам беришга шошилган эди.\nҲалокат оқибатида бир киши ҳалок бўлди, тўрт киши яраланди, — деди Озодлик радиосига Ванж туман ҳокимлигидаги манба. Ҳалокат маҳаллий вақт билан соат 12 да Поймозор қишлоғида содир бўлган. Манбанинг қўшимча қилишича, вертолёт 28 июль куни қутқарув сигналини юборган етти россиялик сайёҳни эвакуация қилиш учун ҳавога кўтарилган.\n«Минтақа раҳбари, чегара қўшинлари ва бошқа куч тузилмалари вакиллари ҳозир воқеа жойида. Билишимча, Ми-8 вертолёти Тожикистон Давлат хавфсизлик миллий қўмитаси Давлат чегара қўшинлари бошқармасига тегишли. Вертолёт учувчиси ҳалок бўлди, тўрт киши касалхонага ётқизилди», — дейди суҳбатдошимиз.\nЧегара қўшинлари вертолётининг қулаши ҳақида ҳозирча расмий маълумот йўқ.\nПоймозор қишлоғи Федченко, Кашолаях ва Медвежий музликлари яқинида жойлашган.


Kutubxona - Shukur Xolmirzayev. Yangi zot (hikoya) / Kiril\nSiz shu sahifadasiz: Shukur Xolmirzayev. Yangi zot (hikoya) / Kiril\nАсар номи Янги зот (ҳикоя)\nЯнги зот (ҳикоя)\nМитти япрокдари гезариб, чанг қоплаган ёлғиз акатсия дарахти тагида алюминий стол ёнида кабоб пишишини кутиб, чекиб ўтирар эдим. Ён-веримдаги столлар атрофида одамлар овқатланишяпти. Менинг столим қошида — бир ўзим. Ўзга стул ҳам йўқ.\nТепамда ранги оқарган — қони йўқ, аммо ўзи қорамағиз, ўрта бўй бир йигит турибди. Эгнида енги калта, олди тугмали, ерранг кител, бошидаги оч-сариқ шляпанинг гардиши устидан айлантирилган тасмаси тердан қорайиб-шўралаб кетган. Уни, дафъатан қараган киши ё дала бригадири, ё ҳисобчи, деб ўйлаши мумкин эди.\nАммо унинг суянчиғи қийшиқ стулнинг оёкдарини ерга тегизиб-тегизмай турган ҳолда: «Мумкинми?» деб сўраши...\n— Иўқ... Чўпонмиз, ака, чўпонмиз.\n— Э, нима фарқи бор... — У яна туриб кетди. Чойнак, пиёла кўтариб келди. Чойни қайтарар экан, дарвоза тарафга икки-уч қараб қўйди-да, стулини бу томонга ўтказиб, дарвозага орқа қилиб ўтирди ва менга тағин илиқ жилмайди.\n— Нима гап? — дедим, одатда, бунақа вақтларда танишингнинг ўзи гап айтмагануча унга савол бериш одобдан эмаслигига ақлим етса-да...\n— Кўп иш қилиш керак, кўп иш... — У столдаги ёзув-чизувларга тикилди. — Кўп иш... — Сўнгра менга самимий кулиб бокди. — Сўраганнинг айби йўқ: касбингиз нима?\n— А-а! Бўлди-бўлди! — деди у ва менга бош-оёқ қараб чиқди. — Яхши... Ҳар қандай касб ҳам яхши. Чорвадорлик ҳам. Чорвачиликда, энг муҳими, ака, менимча... — У бирдан совуқ тус олди. Кўзларида бола нигоҳи йўқ: жиддий, вазмин, ҳатто қаттиққўл кишининг кўзларини кўриб турардим энди. — Зотни яхшилаш керак! — деди у.\n—А, бу зўр гап! — дедим. — Мана, сиздай кишиларнинг қўлидан келади-да, бу иш... Унда ёзиш-чизиш учун бизгаям гап топилади... Тўғрими?\n— Ака, менга ёкдингиз... ичасизми?\n— Ундай бўлса, нега...\n— Бемалол бўлса...\n...Бу йигитнинг исми — Ислом. Ислом Оқбўтаев. Тоғдаги раёнда — совхозда бош зоотехник бўлиб ишлар экан. Бу йил Фрунзе шаҳрида қишлоқ хўжалик фанлари кандидати унвонини олиш учун диссертатсия ёқларкан.\n...Кулбадан оқ халат кийган йигит чиқади. У юз қадамлар йироқда, атрофи уч пахса девор билан ўралган қўра-оғилга йўл олади.\n...Бу моллар оғилда ҳам, оламда ҳам йўқ маҳал. Бу йигит совхоз қорамолларини кўздан кечириб юриб, арчали тоғ остида ҳайбатли, семириб кетган бир буқани кўриб қолади.\n— Абердин Ангус... Чет элдан сотиб олинган. Зотли буқа... Ёввойи бўп кетди.\n— Ўзимизнинг жайдари сигирларни биласиз... Сутиям кам, гўштиям. Уларни шу билан қўшса, янги бир зот чиқарми, деб ўйлашган-да...\n— Шу кўриб турганингиз... Мутахассис бўлмагандан кейин бу ишни ким қилади.\n...Уч кундан кейин ҳалиги ёввойи буқа... анави оғилга олиб келинади.\nТўрт йиллик тажриба ўз натижасини беради: зот «ўзгаришсиз» қолади... Кандидатлик тайёр, рефарат босмадан чиқади...\n— Ота-оналарингиз раёнда?\n— Нега дарвозага мунча қарайсиз? Узр...\n...Ажабтовур зотга у «Энг янги зот» деб ном қўяди. Илло, янги қорамол зоти Қирғизистонда, Қозоғистон-да, Тожикистонда ҳам яратилгани ҳолда, Ўзбекистонда ҳануз яратилмаган эди.\n— Нима? — деди ва унинг фикрини тушунади: «Бир подада кўпи билан беш-ўн буқача қолса, бас. Бошқаси... гўштга!»\nБугун... уч машинага ортиб жўнатдик. — Ислом столдан кўз узмасди. — Подачи бор. Иккита. — У кўзи ғилқ ёшга тўлиб, кабобпазга тикилди. — Кўнглим бузилди, ака... Меҳр қўйган эканман, шекилли, жониворлар... Машинага... бортга мен чиққандан кейин чиқишди, тахтадан юриб... Менга онасига қарагандай қарайди — У кўзини артиб, тиниқ жилмайди. — Қизиқ-а? Йўқ, сиз мени кўнгли бўш ҳалигидай деманг. Отам ҳам чорвадор...\n— Ҳозир... Шундай қилиб, гўштга топшириб кел-дингизми?\n— У бой пункти, кушхонамиз шу ерда... Дарвозадан машиналар кирди... Мен тушасолиб қочдим. — У яна кулди. — Қизиқ-а?\nG’ujgʻon odamlar orasidan chiqqan oriq, shamol boʻlsa sollanadigan togʻ-terakni eslatuvchi novcha yigit oyogʻidan bir narsa orqasiga tortayotganday surilib-tortilib bosib, stolimiz qoshiga keldi.\n— Жўра, бормасангиз бўлмайди!.. Ҳаммаёқнинг тўс-тўполони чикди. Бириям туттирмайди ўзини. Кушхонани бошига кўтариб бўкиришади... Қоннинг иси таъсир қилганми, ким билсин. Ғолиб ҳам сизни қидириб юрипти...\n— А, улар нима қилсин, бечоралар? Кушхонанинг бари каттаси йиғилган...\n— Мен айтмасам ҳам, ўзлари сезишди... Сиз дарвозадан чиқишингиз билан орқангиздан югуришди маърашиб жониворлар... Сездингиз-ку ўзингиз?\nИслом менга тағин жилмайди... Жилмайишми бу? Титраб кетдим: унинг ҳолати менга ҳам юкди.\n— Сиз сўйиладиган хонага кирсангиз, бас, — деди новча йигит. — Улар изингиздан киради...\n— Мундай бўлишини билганимда... шу ишга қўл урмас эдим.\nҒала-ғовур бозордан чикдик... Кўча. Тўрт қаватли иморатлар. Машиналар... Эшитганимиз ва унда-бунда тарих китобларида ўқиб, рассомлар асарларида кўрганимиз қадим Шарқ бозорларини эслатувчи «нарсалар» бозорда қолди.\nАсфалт йўлка. Четида манзарали буталар.\n— А-а, осон бўлмади, ака... Сен совхознинг ишини қиласанми, илм қиласанми, деган ўртоқлар ҳам чиқди. Карерист деган таъналарни ҳам эшитдик. Чидадик. Кейин тушунишди... Ишнинг қалтис томони ҳам бор эди: янги зот яралмай, ё отаси ё онасига тортиб кетиши, ёки уч-тўрт йилдан кейин айниши мумкин эди... Илмдаям бир оз таваккалчилик керак экан. Журъат деймизми...\n— Подахона қошига кўчиб келганимни кўриб, айримлар: «Исломга бир бало бўпти», дейишди... Илож қанча. Марказдаги иссиққина квартирада ўтирсанг, ўтираверасан.\nЭ, турган-битгани ғалва экан... Лекин мени кандидатлик дипломи қизиқтирмайди. Зотни расмийлаш-тириш зарур-да.\n— Буям бир масала. Уларни кўпайтириш керак, холос. Алоҳида чўпон, алоҳида пода... Чорва иши пахта ишидан ҳам нозик, ака: деҳқон бир йилда ҳосил олса, чорвадор — қирқ йиддд, дейдилар.\n— Э, мактабда бирга ўқиганмиз. Подачилардан бит-таси... Менга яхши ёрдамчи керак эди. Шу подани боқ, деб илтимос қилиб эдим... Бу ўлгурнинг дийдаси қаттиқ.\n— Делфинлар ҳам пода-пода балиқларни ҳайдаб юраркан. Қоринлари очганда ер экан...\n— Билмадим... Улар буни табиий ҳол деб билсалар керак.\n...Шу қисқа, йўлакай айтилган гап-сўз Исломга тасалли бериши, балки уни бу ҳолга кўникишга мажбур этиши керакдай эди.\nБироқ, у кушхона дарвозаси олдида халат кийиб, ичкарига кираркан, кўзлари яна ғилқ ёшга тўлди. Отилиб кириб кетди. Мен дарвоза биқинидаги эшикча оғзида туриб қолдим. Ола-була, оёқлари калта-калта, шохсиз моллар Исломни қандай қилиб танишди? Олдин бири, сўнг иккиси, сўнг ҳаммаси бўкириб, унга ташланишди. Улар Исломнинг қўлларини ялар, халатини ямлар, кўзлари каттариб кетган, пишқиришар эди: ақллари етса... Исломни бу ердан олиб чиқиб кетишса!\nИслом олдинга босди... Моллар ҳам типирчилаб эргашиб борарди. Ислом тўхтаб, уларга қаради-да, сўнг биз томонга ўгирилди. Кейин бир нарсасини унутгандек қўл силтаб, буёққа йўналди. Моллар ҳам тағин унга эргашишди. У тез-тез қадам отиб келар, кафтларини бир-бирига ишқар, худди қўлини ювадиган ё сув ичадиганга ўхшарди — қақроқ лабларини яларди.\nЭшикка етди-да, менга илжайди. Сўнг... олим йи-гит, зоотехник йигит... Отилиб йўлакка ўтди. Сўнг, кўчага. Сўнг... молларнинг нафасини сезиб, буёққа қарасам улар тиқилишиб келиб қолган, сурилишяпти. Қочмаса ё ўзимни четга олмасам, мени босиб кетадиган. Мен бирдан эшикни улар юзига ёпиб, занжирини илдирдим. Нега бундай қилдим — билмайман. Эҳтимол, шундай қилишим керак эди.\nМенинг (ёқтириб қолган) танишим... Ислом йўқ эди.\n...Орадан бир йилча вақт ўтгач, Бештепага бориб қолдим. Яйловда ёйилиб юрган оёқлари калта-калта, биққа семиз, шохсиз молларга кўзим тушди: «Ўша зот!» Қувониб кетдим: бу қорамоллар менга ҳам суюмли бўлиб қолган эди.\n— Буларнинг эгасини... «ихтирочиси»ни танийман,— дедим.\n— У ҳозир чорва соҳасидан кетган. Қурилишда ишлайди. Ўқтин-ўқтин бу ергаям кептуради, кўргани... — деди ҳамроҳим.\n"http://www.kutubxona.com/wiki/index.php?title=Shukur_Xolmirzayev._Yangi_zot_(hikoya)_/_Kiril&oldid=13268" dan olindi


Наманганда қурилаётган кўприк қулаши юзасидан расмий муносабат билдирилди (+фото) - hudud24.uz\n2021, 24-Fevral | 22:51\nБош саҳифа Янгиликлар Маҳаллий Наманганда қурилаётган кўприк қулаши юзасидан расмий муносабат билдирилди (+фото)\nНаманганда қурилаётган кўприк қулаши юзасидан расмий муносабат билдирилди (+фото)\n18:51 / 08-01-2021\nИжтимоий тармоқларда Наманган вилоятининг Давлатобод туманидаги Шимолий Фарғона канали устида қурилаётган кўприк қулаб тушгани ҳақида хабарлар тарқалди. Наманган вилоят ҳокимлиги ушбу ҳодисага муносабат билдириб, кўприк қурилиши учун давлат бюджетидан маблағ сарфланмаганини маълум қилди.\nМазкур ҳодиса бугун, 8 январь куни соат 11:00 атрофида рўй берган. Бунинг оқибатида қурбонлар ёки жабрланганлар бўлмаган.\nУзунлиги 37 метр, эни 3 метр бўлган ва пиёдалар қатнови учун мўлжалланган кўприк маҳаллий тадбиркор томонидан “Ўн бир Аҳмад” зиёратгоҳига келувчилар учун қулайлик яратиш мақсадида барпо этилаётган бўлган. Бунинг учун давлат бюджетидан маблағ сарфланмаган.\nБуни “Наманган кўприклардан фойдаланиш” унитар корхонаси раҳбари Санжарбек Шодмонов ҳам тасдиқлади.\n—Кўприк қурилиши дастурларга киритилмаган, бюджет маблағи ҳам сарфланмаган. Тадбиркор Маъруфхон Ҳожихоновнинг ташаббуси ва шахсий маблағи ҳисобидан қурилаётган, ҳали якунига етмаган эди, — дейди Санжарбек Шодмонов.\nТадбиркор Маъруфхон Ҳожихоновнинг таъкидлашича, бу ишга яқинда 90 ёшида қазо қилган отасининг васиятини амалга ошириш учун киришган.\n— Дадамнинг васиятларига кўра “Ўн бир Аҳмад” зиёратгоҳига келадиганлар қийналмаслиги учун шу ишга қўл ургандим. Кўприк тайёр бўлганидан кейин шу атрофдаги автотураргоҳда бир ҳафта 5 тоннадан ошиқ юк қўйилган ҳолатда турди, қилт этмади. Кейин жойида синаб кўрдик. Ҳаво ҳарорати пасайиб, каналдаги сув оқими кўпайгани сабабли ҳали ишимиз охирига етмаган эди, — дейди Маъруфхон Ҳожихонов.\nТадбиркорнинг айтишича, кўприкнинг монтаж ишлари тўлиқ якунланмаган, икки томонига яна трос ва темир ўрнатилади.\nБуларнинг барчасига икки ҳафта атрофида вақт талаб этилади. Шундан сўнг кўприк аввалги жойига мустаҳкам этиб ўрнатилади.\nАввалги мақолаРеспубликадаги қувурларнинг 35 фоизи эскиргани сув йўқотилишига сабаб бўлмоқда\nКейинги мақола“2020 йилнинг энг намунали вазирлиги”: Биринчи ўрин – Адлия вазирлиги\nКоронавирусга қарши эмлашнинг салбий оқибатлари йўқми?\nЭгилган, букилган, лекин синмаган ҳақиқат адлия аралашуви билан рўёбга чиқди\nЭшигингизни қулфлаб юринг! Огоҳ бўлинг!


Кимларга чой ичиш мумкин эмас? - Zamin.uz\nБаъзи ҳолларда чой ичиш саломатлик учун салбий оқибатларнинг ривожланишига олиб келиши мумкин. Жумладан, ошқозон билан боғлиқ муаммолардан қийналаётган одамлар бу ичимликни истеъмол қилмаганлари маъқул. Бу ҳақда россиялик диетолог, тиббиёт фанлари доктори Михаил Гинзбург айтиб ўтди.\n«Ошқозони оғриётган одамларга чой баъзида тўғри келмаслиги мумкин. Чунки у меъда шираси ажралишини кучайтиради ва касалликни янада зўрайтириши мумкин. Айниқса, қора чой ичмаган маъқул», — деди диетолог «Звезда» телеканалига берган интервьюсида.\nГинзбургнинг сўзларига кўра, биринчи навбатда, организмнинг индивидуал реакциясига эътибор қаратиш керак. Чунки баъзи ҳолларда қора чой ичиш нохушликни келтириб чиқаради, кўк чой эса, аксинча, яхши қабул қилинади. Aммо ошқозоннинг кучли яллиғланишида иккала ичимлик ҳам салбий оқибатларга олиб келиши ҳеч гап эмас.\nДиетолог, шунингдек, баъзида чой ичиш гипертоникларда қон босимининг ошишига сабаб бўлишини таъкидлади.\nМутахассис, шунингдек, қора ва кўк чой хусусияти моддаларнинг ҳар хил нисбати туфайли бироз фарқ қилишини тушунтирди. Мана, масалан, кўк чой яллиғланишга қарши таъсирга эга бўлса, қора чой тетиклаштиради. “Замин” янгиликларини “Telegram”да кузатиб боринг\nЯнги узилган мева шарбати организм учун зарарли экан\n1-04-2019, 00:23, Ҳаёт тарзи


Ўзбекистоннинг 2022 йил 1-чорагида энг фаол банклари аниқланди - Review.uz\nИқтисодий тадқиқотлар ва ислоҳотлар маркази Ўзбекистондаги энг фаол банклар рейтингини янгилади. Жорий йилнинг 1-чорагида Ипотека Банк энг катта ўсишни кўрсатиб, рейтингда 6 поғонага юқорилаб, 3-ўринга кўтарилди. Шу билан бирга Ҳамкор Банк умумий рейтингда 2 поғонага пастлаб, 4-ўринга тушди.\nИқтисодий тадқиқотлар ва ислоҳотлар маркази (Марказ) томонидан Ўзбекистон банк тизимидаги ислоҳотлар ва трансформация жараёнлари самарадорлиги, рақобат муҳити ўзгариши ҳамда барқарорлик даражасини баҳолаб бориш мақсадида “Банклар фаоллик индекси” ишлаб чиқилган.\nМарказ мазкур индексга асосан ҳар чоракда 31 тижорат банклари рейтингини янгилаб бормоқда.\n2022 йил 1 март ҳолатига республикамиз банк тизими активлари 436,8 трлн. сўм (2021 йил 1 март ҳолатига нисбатан ўсиш – 19,3 фоиз), мажбуриятлари 365 трлн. сўм (ўсиш 19%), кредитлари 327,2 трлн. сўм (ўсиш 16,8%) ҳамда депозитлари 148,4 трлн. сўмни (ўсиш 31,2%) ташкил этди. Ҳозирги кунда банк тизимида 57 мингга яқин киши фаолият олиб бормоқда.\nМарказ тадқиқотида банклар икки гуруҳга бўлинган — катта ва кичик. Рейтинг ушбу гуруҳларнинг ҳар бири учун алоҳида-алоҳида тузилган. Шу билан бирга, кичик банклар гуруҳига фақат Тошкент шаҳрида (ёки фақат битта вилоятда) фаолият юритувчи банклар киради.\n2022 йилнинг 1-чораги учун йирик банклар фаолик рейтинги\n17 та йирик банклар учун тузилган умумий рейтингда Траст банк 1 поғонага кўтарилиб, 2-ўриндан жой олди. Мазкур банк даромад олиш салоҳияти, активлар сифати ҳамда ликвидлилик бўйича етакчи банклардан бири бўлиб келмоқда. Шундай бўлсада, рейтинг натижалари Траст банк молиявий оммабоплик кўрсаткичларига, хусусан ҳар бир филиалига тўғри келувчи кредит олган юридик ва жисмоний шахслар сонини оширишга эътибор қаратиши лозимлигини кўрсатмоқда.\nТрансформация ва хусусийлаштириш жараёнидаги давлат улуши мавжуд банклардан Ипотека банк 6 поғонага юқорилаб, 3-ўринга кўтарилди. Ушбу банк молиявий оммабоплик етакчиликни сақлаб қолиш билан бирга, бошқарув самарадорлиги, ликвидлилик, активлар сифати ҳамда капитал етарлилиги ижобий натижаларга эришди. Банкнинг молиявий воситачилик бўйича рейтинги муддатли депозитларнинг кредитларига нисбатини янада ошириш, бошқа банклар ва молия институтларидан олинган маблағлар ҳамда Молия вазирлиги олдидаги мажбуриятлари бўйича кўрсаткичларини яхшилаш лозимлигини кўрсатмоқда.\nЎзсаноатқурилишбанк умумий рейтингда 3-поғонага кўтарилиб, 10-ўриндан жой олди. Мазкур банк бошқарув самарадорлиги бўйича етакчилик қилаётган бўлса, даромад олиш салоҳияти ҳамда ликвидлилик кўрсаткичлари бўйича сезиларли ижобий ўзгаришлар кузатилди. Банкнинг молиявий воситачилик ва оммабоплик бўйича кўрсаткичлари муддатли депозитларнинг кредитларига нисбатини ошириб, бошқа банклар ва молия институтлари ҳамда ҳукумат олдидаги мажбуриятларининг умумий мажбуриятларидаги улушини камайтиришга алоҳида эътибор қаратиш лозимлигини кўрсатмоқда.\nХусусийлаштириш жараёнидаги банклардаги ўзгаришлар ҳамда банк тизимида рақобат муҳитининг кучайиб бораётганлиги хусусий банкларни ҳам янада ривожланиш, инновацион молиявий маҳсулотлар ва хизматлар борасида изланиш лозимлигидан далолат бермоқда, дейди тадқиқот муаллифи.\n2022 йилнинг 1-чораги учун кичик банклар фаолик рейтинги\nЎзбекистондаги 14 та кичик банклари фаоллик рейтингида Даврбанк ва Зираат банк ўз ўрнини сақлаб қолди.\nАнор банк ва Пойтахт банк ўзаро ўрин алмашишди.\nТадқиқот натижалари билан "Иқтисодий шарҳ" журналининг навбатдаги сонида тўлиқ танишишингиз мумкин.\nХалилуллоҳ Ҳамидов, Марказ сектор мудири тел: (78) 150 02 02 (410)


Хитой таълим тизимига бир назар: Тартиб ва масъулият муваффақиятиHaqida.net\nHome Bloggerlar Хитой таълим тизимига бир назар: Тартиб ва масъулият муваффақияти\nАҳолининг саводхонлик даражаси қишлоқ жойларда 1500 иероглиф, шаҳар ҳудудида эса 2000 иероглифни билиши билан белгиланади.\n1949-йилга қадар мамлакат аҳолисининг 80 фоизи саводсиз бўлган. 2008-йилга келиб катталар ўртасида бу кўрсаткич 3,5 фоизга камайди. Ҳозирда Хитой ёшлари (15-24 ёшлилар) нинг 99 фоизи ҳарф танийди.\nҲар йили мамлакат ялпи ички маҳсулотининг 1,9 фоизи таълим учун йўналтирилади.\nСўнгги ўн йилликда Хитойда коллежлар сони икки баробар, талабалар сони эса беш баробарга ортди.\nХитой таълим системаси Америка таълим системаси асосида ташкил этилган.\nХитойда болаларга икки ёшидан бошлаб таълим берила бошланади.\nБиринчи синфнинг биринчи чорагида ўқувчи 400 иероглифни таниши шарт.\nХитой фуқароси бошланғич таълимга тўққиз ёшгача қабул қилиниши мумкин.\nХитойда бошланғич синф ўқувчиларининг давомати Таълим вазирлиги томонидан назоратга олинган.\n1980-йилларга қадар Хитойда бирорта хусусий мактаб бўлмаган. Бугун улар сони 70 мингтага етган.\nАйни вақтда мактаб битирувчиларининг 60 фоизи олий таълим муассасаларига ихтиёрий ҳужжат топширади. 1980-йилда бу кўрсаткич 20 фоизни ташкил этган.\nҲозирда Хитойда 2000 та олий ўқув юрти (университет ва коллеж) мавжуд бўлиб, уларда 2 миллиондан ортиқ талаба таҳсил олмоқда.\nАмерика университетларидаги чет эллик талабалар орасида хитойликлар рекорд қайд этган (127 мингдан ортиқ). Хитойда эса америкалик талабалар сони 14 мингтага етади, холос.\nМамлакатда 1 200 000 ИТ мутахассиси фаолият юритади, шунингдек, ҳар йили техника соҳасида 400 000 кадр етишиб чиқади. Хитой ИТ мутахассислари сони бўйича дунёда биринчи ўринда туради (ундан сўнг Ҳиндистон ва АҚШ).\nХитойда 12 мингта юридик фирма ва 300 та ҳуқуқ мактаби мавжуд бўлиб, айни пайтда 170 мингга яқин ҳуқуқшунос бу соҳада хизмат қилмоқда.\n30 мингта ташкилот ва компанияда махсус инглиз тили курслари мавжуд. Беш йил оралиғида (2005–2010-йиллар) мазкур “таълим бозори” икки баробарга кўпайди, ундан тушаётган фойда йилига 3,1 миллиард долларни ташкил этади.\nДунёнинг турли нуқталарида 40 миллионга яқин хитойлик талаба таҳсил олмоқда. Хитойлик талабаларни асосан, Япония ва Жанубий Кореяда учратиш мумкин.\nЮқоридаги фактлар 1949-йилга қадар 500 миллион фуқароси саводсиз бўлган мамлакатнинг бугунги таълим тизимидаги муваффақиятларидан сўзлайди. Аҳоли ўртасида саводхонликни ошириш муаммоси кенг кўламда бепул мактаблар очиш билан ҳал қилинди. Ҳозирда мамлакатнинг 90 фоизи ҳудудида мажбурий бошланғич таълим йўлга қўйилган, ўқишни аро йўлда ташлаб кетувчиларга қаттиқ чора кўрилади. Хитой мақолида “Муносиб устоз топиш мушкул, муносиб ўқувчига эга бўлиш эса юз карра машаққатли” деганларича бор. Муносиб бўлиш учун хитойликлар ҳатто боғча ёшидан бир неча фанлардан репетиторларда ўқишади. Мамлакатдаги таълим тизими кучли рақобат ва энг юқори натижага эришишга қаратилгани сабаб хитойликлар бир умр босимда ўқишга, ишлашга, яшашга ўрганадилар. Олти яшар бола мактабга кириш учун тест кўринишидаги ўзининг илк имтиҳонини топширади ва ўн икки ёшигача бошланғич таълимни эгаллашади. Олтинчи синфни тамомлагач, Хитой ўқувчилари имтиҳон топширадилар, бу – бошланғич таълимдан ўрта таълимга ўтиш босқичи ҳисобланади. Уч йиллик ўрта таълим мобайнида кунига 6-7 та фан ўқитилади. Борди-ю имтиҳондан ўтолмаса, бу ўрта таълимдан, олий ўқув юртидан-у барқарор ишдан умид қолмади дегани. Бугунги тараққиётини тартиб-интизом соясида кўрган Чин мамлакатида тартибсизлик шафқатсиз жазоланиши табиий. Ўн иккита дарсни сабабсиз қолдириш мактаб ўқувчисини таълимдан мосуво қилади.\nХитой Халқ Республикасида олий ўқув юртларига кириш учун ягона давлат имтиҳони ўтказилади. Қишлоқ ва шаҳар мактабларининг таълим даражасидаги тенгсизлик инобатга олиниб, имтиҳон саволлари ҳудудга кўра алоҳида ишлаб чиқилади. Бир талаба ўрнига 200-300 абитуриентнинг курашиши мазкур имтиҳоннинг жуда катта босим остида ўтишига сабаб бўлади. Натижада кўпчилик хитой ўқувчилари хорижда олий таълимни давом эттиришни афзал биладилар. Ўз юртида талабалик бахтига эришган фуқаро йилига соҳасига қараб 300-700 доллар миқдорида кредит тўлайди. Талаба таълим учун давлатдан қарз олиши ва олий ўқув юртини тамомлагач, уни қайтариш имконига эга. “Истасанг қишлоққа агроном бўлиб бор-да, қарзни хизматинг билан тўла. Истасанг савдо соҳасига кир-у, кредитни давлатга қайтар.” Бу йўл – аҳолини моддий қийинчиликдан қутқариш учун ўйлаб топилган асосий чора. Мамлакатда олий ўқув муассасалари нафақат ёшлар, алоҳида катта ёшлилар учун ҳам мавжуд бўлиб, улар ёшидан қатъи назар танлаган соҳаси бўйича ўқиш имкониятига эгалар. Бундан икки минг йил аввал хитой файласуфи Конфутсий айтганидек, устознинг олий бурчи ҳақиқатни ёйиш, маҳоратни ошириш ва тушунтиришдир. Замонавий Хитой олий таълим тизими мана шу уч тамойил асосида иш кўради: адолат, юқори сифат ва диверсификатсия. Хитой ёшларидаги таълимга масъулият, тартибга риоя этиш ва биринчи бўлишга интилиш уларнинг ёшлигидан қон-қонига сингдирилган. Бу одат эндиликда фазилатга, фазилат эса характерга айланиб, бутун дунё хитой миллатининг қиёфасини Масъулият, Тартиб ва Ғалаба тимсолида кўра бошлади.\n“Sog‘lom avlod uchun” журнали, 2015-12


Ўзбекистон ва БМТ ҳамкорлиги умумий тараққиётга хизмат қилмоқда\n15:16 / 21.10.2016\n24 октябрь – БМТ ташкил топган кун.\nБирлашган Миллатлар Ташкилоти Бош Ассамблеясининг жорий йил сентябрь ойида ўтган 71-сессияси мажлиси олдидан Ўзбекистон Республикасининг Биринчи Президенти Ислом Каримовни ёд этиш маросими бўлди. Давлат раҳбарлари, сиёсатчилар, дипломатлар ва БМТ вакиллари буюк Йўлбошчимиз хотирасига ҳурмат бажо келтирди.\nБирлашган Миллатлар Ташкилоти 193 мамлакатни бирлаштирган энг йирик халқаро тузилма. Бош Ассамблея унинг энг асосий органи. Бош Ассамблея мажлисларида бутун дунё элитаси йиғилади, иштирокчилар ва тадбирлар кўплигидан ҳар бир сония ҳисобли бўлади. Шу боис унинг кун тартибига энг муҳим, халқаро аҳамиятга молик масалалар киритилади.\nБиринчи Президентимиз ана шундай ҳурмат-эътиборли, бутун дунё учун қадрли улуғ давлат арбоби эди. Мамлакатимизда тинчлик-осойишталик, миллатлар ва динлараро тотувликни таъминлабгина қолмай, бошқа давлатларни ҳам шунга ундар эди. Ҳар доим хавф-хатарларни аввалдан сезиб, уларнинг олдини олиш йўлларини кўрсатиб берар, тинчлик ва барқарорлик учун жон куйдирарди. Минтақавий ва халқаро масалаларда БМТ ҳужжатларидаги ҳуқуқий меъёрларга риоя қилиш, турли зиддиятларни фақат тинч, сиёсий йўл билан ҳал этиш зарурлигини таъкидлар эди.\nБу – дунёда тинчлик ва хавфсизликни таъминлаш мақсадида тузилган БМТнинг асосий фаолиятига ўзига хос таянч ва қувват бўлди. Буни юқорида қайд этилган Бош Ассамблея йиғилишида БМТ Бош котиби Пан Ги Мун ҳам алоҳида таъкидлади. “Ўзбекистон раҳбари раҳнамолигида минтақада тинчлик ва хавфсизликни таъминлашга улкан ҳисса қўшилди. Ислом Каримов ташаббуси билан Марказий Осиёда ядро қуролидан холи ҳудуд барпо этилгани жаҳон ҳамжамиятининг муҳим ютуқларидан бири бўлди”, деди у.\nАфғонистон муаммосини тинч йўл билан ҳал қилишга қаратилган “6+2” мулоқот гуруҳини ташкил этиш, Орол муаммоси оқибатларини бартараф этиш, халқаро терроризм, экстремизм, наркотик моддалар ва қурол-яроғларнинг ноқонуний савдосига қарши курашиш борасидаги таклиф ва саъй-ҳаракатлар бутун минтақа манфаатларига хизмат қилди.\nБиринчи Президентимиз Европада хавфсизлик ва ҳамкорлик ташкилотининг 1999 йилги Истанбул саммитида БМТ ҳузурида терроризмга қарши курашиш бўйича халқаро марказ ташкил этиш ғоясини илгари сурди. 2001 йил 28 сентябрда БМТ Хавфсизлик кенгаши доирасида терроризмга қарши кураш қўмитасининг ташкил этилиши бу ғоянинг амалдаги натижаси бўлди.\nЎзбекистон БМТга 1992 йил 2 март куни аъзо бўлган. Бугун мамлакатимизда унинг қатор тузилмалари – Жаҳон соғлиқни сақлаш ташкилоти, Таълим, фан ва маданият масалалари бўйича ташкилоти, Озиқ-овқат ва қишлоқ хўжалиги ташкилоти, Болалар жамғармаси, Аҳолишунослик жамғармаси, Тараққиёт дастури, Гиёҳванд моддалар ва жиноятчиликка қарши курашиш бўйича бошқармаси, ОИВ/ОИТС бўйича бирлашган дастури ва бошқа тузилмаларининг ваколатхоналари фаолият кўрсатаётир.\nБМТнинг Таълим, фан ва маданият масалалари бўйича ташкилоти – ЮНЕСКО билан ҳамкорлик алоҳида эътиборга молик. Мазкур ташкилот юртимиздаги тарихий обидалар, қадимий шаҳарлар, ёзма ва оғзаки халқ ижодиёти, умуман, ўзбек халқининг бой меросига катта эътибор билан қарайди. Ўзаро ҳамкорликда ҳар икки йилда “Шарқ тароналари” халқаро мусиқа фестивали ўтказилади. Самарқанд, Бухоро, Хива, Шаҳрисабз, Тошкент, Қўқон, Термиз шаҳарларидаги кўплаб обидалар ЮНЕСКОнинг Бутунжаҳон мероси рўйхатига киритилган. 2014 йил май ойида “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуида халқаро конференция ўтказилган.\nБМТ Аҳолишунослик жамғармаси – ЮНФПА 1993 йилдан буён мамлакатимизда аҳолининг репродуктив саломатлигини мустаҳкамлаш, ёшлар ўртасида соғлом турмуш тарзини тарғиб этиш, юқумли касалликлар профилактикасига кўмаклашиш каби ишларга ҳисса қўшиб келмоқда. БМТ Болалар жамғармаси – ЮНИСЕФ билан ҳамкорликда болалар саломатлигини мустаҳкамлаш, уларни эмлаш, мактабгача таълим муассасалари ва мактабларда тиббий маданиятни ошириш, соғлом турмуш тарзини шакллантиришга қаратилган кўплаб тадбирлар ўтказилмоқда.\nМамлакатимизда БМТ Жаҳон сайёҳлик ташкилоти – ЮНВТО билан ҳамкорликда қатор лойиҳалар амалга оширилмоқда. Самарқандда ЮНВТОнинг Буюк ипак йўлидаги минтақавий маркази фаолият кўрсатмоқда. Ўзаро ҳамкорликда халқаро сайёҳлик ярмаркалари, анжуманлар ва семинарлар ташкил этиб келинмоқда. 2014 йил октябрь ойида Самарқандда ўтказилган БМТ Жаҳон сайёҳлик ташкилоти Ижроия кенгашининг 99-сессияси туризм индустрияси ривожида муҳим қадам бўлди.\nЎзбекистон БМТнинг Озиқ-овқат ва қишлоқ хўжалиги ташкилоти – ФАОга 2001 йилда аъзо бўлган. 2014 йил 6 июнда Тошкентда мазкур ташкилот ваколатхонаси очилган. Мамлакатимизда ФАО билан ҳамкорликда сувни тежаш ва сув ресурсларини бошқариш бўйича мутахассислар тайёрланиб, замонавий технологиялар жорий этилмоқда. Ерга ишлов бериш, селекция ва уруғчилик, чўлланиш ва ер емирилишига қарши курашишнинг илғор услублари ҳаётга татбиқ қилинмоқда. Бунинг натижасида ғаллачилик, пахтачилик, чорвачилик, боғдорчилик ва бошқа соҳаларда маҳсулот ҳажми ва сифати ошмоқда.\nМамлакатимизда Оролбўйини ижтимоий-иқтисодий ривожлантириш бўйича кўплаб лойиҳалар амалга оширилмоқда. Ўзбекистон томонидан ишлаб чиқилган “Орол денгизи қуришининг оқибатларини бартараф этиш ва Оролбўйида экотизимлар ҳалокатининг олдини олиш бўйича чора-тадбирлар дастури” БМТ Бош Ассамблеяси 68-сессиясининг расмий ҳужжати сифатида қабул қилинган. 2014 йил октябрь ойида Урганч шаҳрида бўлиб ўтган “Орол денгизи минтақасидаги экологик офат оқибатларини юмшатиш бўйича ҳамкорликни ривожлантириш” мавзуидаги халқаро конференция Бирлашган Миллатлар Ташкилоти томонидан қўллаб-қувватлангани ҳам Ўзбекистон ва БМТнинг интилишлари муштарак, саъй-ҳаракатлари ҳамоҳанг эканидан далолат беради.\nБиринчи Президентимиз Ислом Каримов ташаббуси билан 2010 йил апрель ойида Бирлашган Миллатлар Ташкилоти Бош котиби Пан Ги Муннинг мамлакатимизга ташрифи чоғида ШҲТ ва БМТ котибиятлари ўртасида ҳамкорлик тўғрисидаги Қўшма декларация имзоланди. Бу ҳужжат дунёдаги икки йирик халқаро тузилманинг алоқаларига асос бўлиб келмоқда.\nБирлашган Миллатлар Ташкилоти Ўзбекистон билан муносабатларга алоҳида эътибор қаратиши бежиз эмас. Чунки Ўзбекистон ҳар қандай вазиятда ҳам тинчлик, барча муаммоларни тинч ва сиёсий музокаралар йўли билан ҳал этиш тарафдори, ҳамкорлик ташаббускоридир. Бундай эзгу сиёсат изчил давом эттирилмоқда, умумий тараққиётга хизмат қилмоқда.


Шукроналик сеҳрли куч – BUXORO MUHANDISLIK-TEXNOLOGIYA INSTITUTI\nДавлатимиз муҳтарам юртбошимиз Ш.М.Мирзиёев бошчилигида бу инфекциянинг аҳоли ўртасида кенг тарқалиб кетишининг олдини олиш борасида барча зарур ва кескин чораларни кўрмоқда. Бугун юртимизда халқ саломатлигини мустаҳкамлаш, коронавирус инфекциясига чалинишнинг олдини олиш, ушбу касаллик билан оғриганлар сонини қисқартириш, аҳолининг ижтимоий ҳимоясини кучайтириш, тинчлик, хотиржамликни таъминлашга қаратилган ишлар амалга оширилмоқда. Президентимиз Шавкат Мирзиёев ўзининг халқимизга қилаётган ҳар бир мурожаати, ҳар бир чиқишида бу борада алоҳида тўхталиб ўтмоқда. Жумладан, 14 апрель куни глобал инқироз ва пандемия шароитида Ўзбекистон қишлоқ хўжалиги олдида турган долзарб вазифалар муҳокамасига бағишланган видеоселектор йиғишилида ҳам мамлакатимизда коронавирус инфекциясига қарши кураш доирасида мамлакатимизда амалга оширилаётган ишлар ва долзарб вазифалар тўғрисида муҳим фикрларни илгари сурди. Пандемия билан боғлиқ жараёнларнинг изидан қувиб эмас, балки унинг барвақт олдини олиш учун бор куч ва имкониятларимизни, барча ресурсларимизни сафарбар этишимиз зарурлигини таъкидлади. Энг муҳим жиҳати, Президентимиз жойлардаги барча мутасадди раҳбарларга “айни пайтда кам таъминланган, эҳтиёжманд ва ёрдамга муҳтож оилаларга мурувват ва саховат кўрсатиш, уларнинг ҳолидан хабар олиш, бу каби эзгу ташаббусларни кўпайтириш”ни асосий вазифаларидан бири сифатида қатъий кўрсатиб ўтди.\nГувоҳи бўлаётганимиздек, ушбу синовли кунларда давлатимиз аҳолига ҳар доимгидан-да кучли ғамхўрлик кўрсатмоқда. Бу коронавирус касаллиги билан оғриган беморлар, карантинга олинган фуқаролар, кам таъминланган, ижтимоий ҳимояга муҳтож қатлам учун яратилаётган шарт-шароитларда, турли кўринишдаги хайрия ишлари, ҳомийлик ёрдамларида тўла намоён бўлмоқда. Бу борада Маҳалла ва оилани қўллаб-қувватлаш вазирлиги ҳузуридаги хайрия марказлари томонидан ҳар бир ҳуддудда эҳтиёжманд оилаларга бирламчи озиқ-овқат маҳсулотларини етказиб бериш билан боғлиқ фаолият ҳам алоҳида эътирофга лойиқ. Шунингдек, Миллий масс-медиани қўллаб-қувватлаш ва ривожлантириш жамоат фонди ҳам хайрия ишларига ўз ҳиссасини қўшиш мақсадида алоҳида ташаббус билан чиқди. Фонд томонидан “Хавфсиз ёрдам” лойиҳаси асосида бутун республика бўйлаб ижтимоий ҳимояга муҳтож, фарзандларини ёлғиз тарбия қилаётган, ишсиз қолган минг нафар аёл рўйхати шакллантирилиб, уларнинг зарурий харажатларини қоплаш мақсадида 1 миллион сўм маблағга эга Uzcard карталари тайёрланиб, етказиб бериш ишлари йўлга қўйилди ва бу лойиҳа босқичма-босқич давом эттирилади.\nШу ўринда Молия вазирлиги ҳузурида ташкил этилган “Инқирозга қарши курашиш жамғармаси” ҳамда унда тўпланаётган ҳомийлик маблағларининг аҳоли ижтимоий ҳимояси йўлида мақсадли ва манзилли сарфланаётганини ҳам алоҳида таъкидлаш жоиз. Ушбу жамғарма ҳисобидан коронавирус инфекцияси билан касалланганларни даволаш учун қурилаётган махсус шифохоналар ва стационар шароитдаги карантин ҳудудлари, жиҳозлари ҳамда карантинга олинган фуқароларнинг озиқ-овқат маҳсулотларидан тортиб, кўрпа-тўшагу зарурий кийим-кечак билан таъминланаётгани юртимизда инсон саломатлиги, қадр-қиммати, меҳр-оқибатнинг устуворлиги, халқ манфаатлари ва розилиги бирламчи ўринда туришини кўрсатмоқда. Ушбу харажатлар мутлақо давлатимиз томонидан қопланаётганлиги, беморлардан ҳеч қандай тўлов олинмаётганлиги таҳсинга лойиқ.\nҲозирги глобал пандемия билан боғлиқ иқтисодий танг вазиятда мамлакатимизда ниҳоятда кенг қамровли хайрия, аҳолига моддий ва маънавий кўмак ишлари жадаллик билан олиб борилмоқда. Албатта, биз ўз халқини ҳар қандай оғир кунларда ҳимоя қила оладиган ана шундай давлатда яшаётганимизга шукроналар айтамиз. Зеро , шукроналик сеҳрли куч каби бизнинг муносабатларимизни ва ҳаётимизни фақат яхши томонга ўзгартиришга қодир. Ҳар биримиз бунга ишонишимиз зарур ва шундагина биз муаммоларни биргаликда енгиб ўта оламиз.\n“Гуруч курмаксиз бўлмайди” дейди доно халқимиз. Айрим ношукрликлар кўнгилни хира қилаётгани, шукроналик ҳақида фикр-мулоҳазаларни халқимизга етказиш вазифасининг долзарблашаётгани ҳам сир эмас. Диний ва дунёвий тафаккурга кўра, шукур қилиш қаноат қилишдан афзалликка эга. Шукур қилиш мавжуд неъматларга хурсанд бўлишни англатади ва бу эса неъматларнинг ортишига олиб келади. Ҳар қандай неъмат шукр қилиш орқали ортиб, шикоят билан эса нуқсонли бўлар экан.\nИслом таълимотида неъматларга шукр қилиш улуғ фазилат ва юқори даража экани алоҳида қайд қилинган. Абдуллоҳ ибн Аббос розияллоҳу анҳу: “Шукр қилиш иймоннинг ярмидир”, деган эканлар. Бошқа бир ривоятда эса “Иймон – сабр ва шукрдан иборат” дейилган. Буюк бобокалонимиз Қаффоли Шоший ўзининг машҳур “Жавоми ул-карим” китобида келтиришича, “Пайғамбаримиз соллаллоҳу алайҳи васаллам: “Неъматлар ҳақида гапиришлик шукр қилишликдир” деганлар.\nДоно юртбошимиз раҳбарлигида дaвлaтимиз томонидан xaлқимиз бaxту сaодaти, фaровонлиги, осойиштaлиги вa тинчлиги йўлидa қилaётгaн xaйрли вa эзгу aмaллaрининг моҳиятини англаш, эътироф этиш, миннaтдорлик ҳисси билан яшаш ҳар бир жамиятимиз аъзосининг бурчидир. “COVID-19” вируси билaн курaш мақсадидa юртимиздa эълон қилингaн кaрaнтин шaроитидa кўплaб кaм тaъминлaнгaн оилaлaргa юртбошимиз вa сaxовaтпешa инсонлaрнинг кўрсaтaётгaн ёрдaмлaри учун шукронaлик келтирaмиз. Ушбу кaсaлликдaн aзият чекaётгaн кўплaб инсонлaрнинг соғлигини тиклaш учун ўзининг вa оилa aъзолaрининг жонини xaвфгa қўйиб тинимсиз меҳнaт қилaётгaн шифокорлaримиздaн миннaтдормиз. Юртимиз тинчлиги йўлидa, жaмиятимиздa тaртиб-интизомни сaқлaш ишлaридa туну кун xизмaт қилaётгaн инсонлaр меҳнaтидaн миннaтдормиз. Шукронaлик ҳисси xaлқимизни бирлaштирaди вa ҳaр қaндaй оғир ҳaмдa синовли кунлaрни мaтонaт билaн енгишимиздa куч-қуввaт aто этиб, бaxтли кунлaргa етaклaйди. Aммо, ижтимоий тaрмоқлaрдa тaрқaлaётгaн aйрим ношукурчиликлaр, яъни тaрқaтилaётгaн озиқ-овқaтлaргa ҳaр xил норозиликлaр, шундaй мурaккaб синовли кунлaрдa ношукурлик сифaтидa мaънaвияти юксaк xaлқимиз вaкиллaрини рaнжитaётгaни aйни ҳaқиқaт. Муҳтaрaм Президентимизнинг бирортa ижтимоий муҳтож оилa дaвлaт эътиборидaн қолмaслиги учун туну кун ғaмxўрлик қилaётгaнлaригa қaрaмaй, aйримлaр томонидaн юзaгa келaётгaн ношукурлик кишини чуқур ўйгa толдирaди. Биз жaмиятимиздa бундaй ношукурлик кўринишлaригa тaфaккур билaн муносaбaт билдиришимиз, бўлaётгaн воқеa–ҳодисaлaргa дaxлдорлик билaн муносaбaтдa бўлишимиз, шукронaлик ҳисси билaн яшaшгa интилишимиз лозим. Бу эсa aлбaттa келгусидa бaxтли–сaодaтли, ёруғ кунлaргa эришишимизгa xизмaт қилaди. Зеро, шоир айтганидай :\n“ Иллат излаганга иллатдир дунё,\nКим нени истаса, топгай бегумон,\nҲикмат излаганга ҳикматдир дунё”


Ислом дунёсининг ғариблиги: Иқтисодий Ҳамкорлик Ташкилотининг XIII Саммитига Ўзбекистондан ким боргани ҳам номаълум, Эрдўған эса хотини билан борибди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n16:24 - Ислом дунёсининг ғариблиги: Иқтисодий Ҳамкорлик Ташкилотининг XIII Саммитига Ўзбекистондан ким боргани ҳам номаълум, Эрдўған эса хотини билан борибди\n1985 йили Эрон, Туркия ва Покистон тарафидан қурилиб, кейинчалик Афғонистон, Озарбайжон, Туркманистон, Қирғизистон, Қозоғистон, Ўзбекистон ва Тожикистонни ҳам ўз ичига олган Иқтисодий Ҳамкорлик Ташкилотининг XIII Саммити кеча Покистоннинг пойтахти Исломободда бўлиб ўтди. Бир кун аввал эса, ташкилотга кирувчи мамлакатлар ташқи ишлар вазирларининг ҳам йиғилиши бўлибди. Қоғоздагина бор бўлган бу ташкилотнинг саммити у ерга келган давлат лидерларининг ўзаро учрашувлари нуқтаи назаридангина ҳаммани қизиқтирди.\nТуркия ахборот воситаларидаги хабарлардан маълум бўлишича, Покистонга хотини Эмина Эрдўған, Энергия ва Табиий Бойликлар вазири бўлган куёви Барот Албайроқ ва яна 4 вазири билан келган Туркия Президенти Ражаб Эрдўған саммит доирасида Эрон, Покистон, Озорбайжон, Туркманистон ва Тожикистон президентлари билан учрашган. Туркия Президентининг бундай йиғилишга хотини билан боргани ҳам мантиқсизликдир. Ахир мусулмон аёл номаҳрамлар олдига чиқишга ҳаққи ҳам йўқ-ку.\nЎзбекистон, Қозоғистон, Қирғизистон ва Афғонистондан бу саммитда иштирок этиш учун қайси даражадаги вакил келганини хабарлардан тополмадик. Ҳар қандай йиғилишларга ҳаммадан олдин бориб оладиган Нурсултон Назарбойга нима бўлганини тушуниш қийин, аммо Шавкат Мирзиё Ислом Каримнинг яккамоховлик сиёсатини давом эттирмоқчими, деган савол туғилиши ҳам табиийдир.\nXII саммит 2012 йили Бокуда бўлиб ўтган ва ташкилотнинг раиси ўшандан бери Озорбайжон бўлган. Энди раислик Покистонга ўтди.\nТуркиянинг расмий давлат агентлиги Анадолу тарқатган расмда 11 киши бор. Ваҳолангки, бу ташкилотдаги аъзоларнинг сони 10 та. 11-чи одам ким эканлиги айтилмаган. Аммо, Ражаб Эрдўғаннинг бир тарафида Эрон Президенти Ҳасан Руҳони, иккинчи тарафида Тожикистон Президенти Имомлари Раҳмон тургани урғуланган. Аслида, ундай эмас, Имомали Раҳмон бутунлай бошқа тарафда. Ўзбекстоннинг вакили кимлигини ҳам билиб бўлмайди.\nРасмни каттароқ қилиб кўриш учун, уни курсор билан босинг.


Бугун бўлиб ўтган матбуот конференциясида Россия президенти ёрдамчиси Сергей Ястржембский, Россия Чеченистоннинг сепаратчи президенти Аслан Масҳадовнинг Қатардаги вакили Зелимхон Яндарбиевни Россияга экстрадиция қилишни Қатар ҳукуматидан сўрашини айтди.\nоктябр 31, 2002\nЯстржембскийга кўра, ўтган ҳафтада Москвадаги театрда кишиларни гаровга олган чеченлар бошлиғи Қатардаги Яндарбиевга қўнғироқ қилган. Телефон сўзлашувларини хавфсизлик хизмати яширинча ёзиб олган. Даъволарга кўра, ўша суҳбат чоғида Масҳадов ҳам тилга олинган.\nПахтада бедарак йўқолган сўхлик фермернинг жасади 5 кундан сўнг зовурдан топилди\nТожикистонда Грин карт ютиш орзусидагилар сони ортмоқда


САЙЛОВГА ПУХТА ТАЙЁРГАРЛИК ЎЗБЕКИСТОН ХАЛҚИНИНГ ЎЗ КЕЛАЖАГИГА ЮКСАК ИШОНЧИНИ АНГЛАТАДИ - Ўзбекистон овози газетаси\nСАЙЛОВГА ПУХТА ТАЙЁРГАРЛИК ЎЗБЕКИСТОН ХАЛҚИНИНГ ЎЗ КЕЛАЖАГИГА ЮКСАК ИШОНЧИНИ АНГЛАТАДИ\nЎзбекистон Республикаси Президенти сайловини кузатиш учун мамлакатимизга хорижий давлатлар ва халқаро ташкилотлар вакиллари келмоқда.\nЎзА мухбирлари уларнинг баъзилари билан суҳбатлашди.\nВладимир ФИЛИПОВИЧ, МДҲ ижроия қўмитаси бўлим бошлиғи, МДҲ кузатувчилари миссияси аъзоси:\n— Ўзбекистонда Президентликка номзодлар учун тенг имкониятлар яратилгани, сайловолди ташвиқоти давлат томонидан тўла молиялаштирилгани сайлов кампаниясининг халқаро демократик талаблар даражасида, соғлом рақобат муҳитида ўтишига замин яратган. Бундай амалиёт жаҳонда камдан-кам учрайди. Ҳар бир партиянинг ўз электорати билан ишлаётгани жуда муҳим. Номзодлар дастурларида Ўзбекистон халқининг фаровон келажаги, мамлакатнинг янада юксак марраларни эгаллашига қаратилган эзгу мақсадлар илгари сурилган.\nЎзбекистонда илгари ҳам сайловларни кузатганман. Сайлов юксак савияда ўтиши учун барча шароит яратилган. Сайлов участкаларида комиссия аъзоларининг самарали фаолият кўрсатиши ҳамда овоз берувчилар учун қулайлик яратиш мақсадида зарур моддий-техник имкониятлар ҳозирланган. Участкаларда табаррук ёшдаги фуқаролар, ногиронларнинг сайловга келиши учун алоҳида имкониятлар яратилгани ҳам эътиборни тортади. Бу Ўзбекистонда аҳолининг барча қатламлари ўз сайлов ҳуқуқини тўла амалга ошириши учун катта эътибор қаратилаётганини кўрсатади.\nЛадаж КОРНЕЛУС, «Intertwine Consultancy» ноҳукумат ташкилоти раҳбари (Нидерландия):\n— Ўзбекистонда Президент сайловига жуда пухта тайёргарлик кўрилганига гувоҳ бўлдик. Барча жараёнлар миллий сайлов қонунчилигига киритилган ўзгартиришлар асосида амалга оширилаётгани Президент сайловининг юксак демократик талаблар асосида ташкил этилишида муҳим аҳамият касб этган.\nСайлов ташвиқоти ҳар бир номзоднинг аниқ позициясини кўрсатадиган тарзда, кенг сайловчилар оммасини қамраган ҳолда ўтди. Жойлардаги учрашувларда савол-жавоблар бўлгани, фуқароларнинг ўз фикр-мулоҳазаларини билдиргани сайловчиларнинг фаоллиги ошганидан, сайловга пухта тайёргарлик кўрганидан далолат беради. Бу халқингизнинг мамлакат келажагига ишончи юксаклигини намоён этади.\nРафаэль НЕКТАЛ, «The Bukharian Times» ҳафталик газетаси бош муҳаррири (АҚШ):\n— Ўзбекистон ҳавоси бизга доимо ҳузур бағишлайди. Бу меҳмондўст мамлакатга қачон келсак, ўзбек халқининг меҳрини, олижаноблигини ҳис этамиз.\nМамлакатингиз фуқаролари, айниқса, ёшларнинг сайловолди жараёнидаги фаоллиги эътиборга молик. Биринчи марта овоз берадиган фуқароларга алоҳида эътибор қаратилаётгани самарасида уларда сайлов маданияти шаклланган, ўз келажагига дахлдорлик туйғуси ортган. Ўзбекистонда ёш авлод тарбиясига қаратилаётган эътибор таҳсинга лойиқ. Ёшларни давлат ва жамият ҳаётига кенг жалб қилиш барқарорликни мустаҳкамлашнинг муҳим омилларидан биридир. Ўзбекистоннинг ёшларга оид сиёсати бошқалар учун намуна бўла олади.


15 апрел 2021, Тошкент вақти: 17:05\nАмерика раҳбари аввал эълон қилинмаган мазкур ташрифи давомида бу мамлакатдаги АҚШ ҳарбийлари билан ҳам учрашиб, "оғир меҳнат эвазига қўлга киритилган тинчликни тоблаш-мустаҳкамлаш"да афғонистонликларга кўмак кўрсатишга чақирди.\nПрезидент Бағрамдаги ҳарбий-ҳаво базасида қарийб 2500 ҳарбий хизматчи билан учрашиб, улар олдида чиқиш қилди.\nАҚШ олий бош қўмондонини олқишлар билан кутиб олган ҳарбийлар билан учрашар экан, президент уларни 9 йилдан бери давом этаётган урушда кўрсатаётган матонат ва қаҳрамонликларини тилга олди. Уларнинг бу мамлакатдаги хизмати америкаликларнинг хавфсизлиги учун зарур эканлигини таъкидлади.\n- Биз зўравон экстремистларнинг ғорларини ташлаб қочганини кўрдик. Биз Ал-Қоидаю Толибонга асосий зарбаларни бердик, деди Барак Обама.\nАл-Қоиданинг таҳдиди сақланиб қолаётганидан огоҳлантирар экан, Обама, агар Афғонистон Толибон назоратига қайтгудай бўлса, АҚШ хавфсизлигига путур етади, деди.\nАйни пайтда АҚШ раҳбари ҳарбийлар ўз олдиларидаги вазифани уддалашларига ишончи комиллигини билдирди.\n- Олдинда бизни оғир кунлар кутмоқда. Балки, қўлга киритганимиз баъзи муваффақиятларни бой берармиз ҳам. Ахир бизга қарори қатъий душман қарши турибди. Бироқ биз шуни ҳам биламизки, АҚШ ҳеч қачон ярим йўлда тўхтаб қолмайди, бошлаб қўйган ишини чала ташлаб кетмайди, деди Барак Обама.\nАфғонистон раҳбари ўз навбатида Кобул – Вашингтон ҳамкорлиги ўзини ўзи ҳимоя қиладиган барқарор, кучли ва осойишта Афғонистонни яратишга кўмак беражагига ишониши билдирди.\nХабарларга қараганда, Обама Карзайни Вашингтонга таклиф қилган. Ташриф 12 майга белгиланди. Бу ташриф Афғонистон президентининг ўтган йилги сайловда қайта сайланганидан бери амалга оширадиган биринчи сафари бўлади.\nКечаги сафари Обаманинг ҳам АҚШ президентлигига сайланганидан буён Афғонистонга қилган биринчи ташрифидир.


Буффон билан, аммо Ибрасиз. Италия Швецияга қаршиHaqida.net\nHome Dunyo Буффон билан, аммо Ибрасиз. Италия Швецияга қарши\nЖумадан шанбага ўтар кечаси дунёнинг турли бурчакларида ЖЧ-2018 йўлланмаси учун яна 3 учрашув бўлиб ўтади. Европада битта учрашув ўтказилса, қолган икки учрашув қитъалараро плей-офф учрашувларини бошлаб беради.\nЕвро-2004 гуруҳ босқичидан сўнг бу икки жамоа ўртасидаги учрашувлар принципиал аҳамият касб этиб келади. Ўшанда Швеция ва Дания терма жамоалари сўнгги турда кўпчиликнинг фикрича, келишган ҳолда Италияни умуман қаноатлантирмайдиган ҳисобда дуранг (2:2) ўйнаган ва Жованни Трапаттони бошчилигидаги терма жамоа гуруҳда қолиб кетганди. Ўшандан буён бу икки рақиб ўзаро икки учрашув ўтказган бўлиб, иккаласида ҳам италияликлар 1:0 ҳисобида зафар қучишган. Ҳозирда ҳам худди шундай натижалар ҳам Италияга етарли бўлиши мумкин.\nИбраҳимович терма жамоадаги фаолиятини якунлагандан сўнг Швеция унчалик хавфли кўринмаяпти. Жамоа айниқса меҳмонда кечадиган учрашувларни бўш ўтказмоқда. Саралашнинг гуруҳ босқичида бешта сафар учрашувини ўтказган скандинавияликлар уларнинг учтаси мағлуб бўлди ва ҳар сафар ўз дарвозасидан биттадан ортиқ тўп ўтказиб юборишига тўғри келди.\nШвеция ўз гуруҳида фақатгина тўплар нисбатидаги яхши кўрсаткич эвазига иккинчи ўринни эгаллаган бўлса, Италия ўз гуруҳида учинчи ўриндаги рақибини 10 очкога ортда қолдириб кетди. Испаниянинг ўта муваффақиятли ўйини ва итальянларнинг Македония билан ўз уйидаги кутилмаган дуранги жамоани тўғридан-тўғри йўлланмадан маҳрум қилди, дейиш мумкин.\nСтатистика ҳам Италия терма жамоасининг бу учрашувда фаворит эканини кўрсатмоқда. «Скуадра Адзурра» 1962 йилдан буён тўхтовсиз равишда жаҳон чемпионатларида иштирок этиб келмоқда. Бунгача жамоа саралашда бир марта плей-оффда ўйнаган. 1998 йилги мундиалга жамоа плей-оффда Россия терма жамоасидан устун келган ҳолда йўлланма олганди.\nҲондурас – Австралия\nҲондурас терм жамоаси учун катта мусобақаларда иштирок этишни катта байрам дейиш мумкин. Марказий Америка минтақаси вакили тарихида бундай байрамлар сони шу кунга қадар тўрттани ташкил қилган. 2001 йилда Ҳондурас Америка кубогида Бразилия ва Уругвайни мағлуб этиб бронза медалларини қўлга киритган бўлса, 1982, 2010 ва 2014 йилларда ЖЧда иштирок этган. Терма жамоа кетма-кет учинчи марта бундай йўлланмага эга чиқиши учун австралияликлардан устун келиши талаб қилинади. КОНКАКАФ минтақаси саралашида иккинчи даврани мағлубиятсиз ўтказган ҳондурасликлар ақлбовар қилмас натижага эриша олганди — АҚШ ортда қолдирилди.\nҲондурасда тажрибали Австралияни мағлуб этиш учун имконият етарли. Сабаби агар 37 ёшли Тим Кэйҳилл бўлмаганда жамоа сурияликларни ҳам енга олмаслиги мумкин эди.\nЯнги Зеландия – Перу\nПеру мисолида кўришимиз мумкинки, мундиал йўлланмаси учун курашишда таркибда юлдузлар бўлиши шарт эмас, шунчаки керак вақтда, керакли очколарни жамғариш ва барқарор ўйин кўрсатиш талаб қилинади. Чили терма жамоасига икки учрашувда ҳам ютқазганига қарамасдан перуликлар Америка кубогининг амалдаги соҳибидан кўра, турнир жадвалида юқорироқ жойлашишнинг уддасидан чиқишди. 6 учрашувдан иборат мағлубиятсиз серия натижасида «инклар» 1982 йилдан сўнг илк марта дунёнинг энг кучли терма жамоалари сафида мундиалда иштирок этиш учун жуда яқин турибди.\nАммо вазифа ҳали уддаланмаган. Бунинг учун жамоа Океания вакили Янги Зеландия тўсиғидан ўтиши керак бўлади. Жанубий Америка минтақасидаги даҳшатли «тегирмон» саралаш босқичидан сўнг зеландияликларга қарши учрашув жамоа учун осон кўринаётган бўлиши мумкин. Аммо бу бир қарашда кўринган жиҳат. Майдонда эса ҳар нарса бўлиши мумкин.


Тошкентда халқаро йўловчи ташиш масалалари муҳокама қилинди\n10:05 / 28.07.2015\n“Ўзбекистон темир йўллари” АЖда россиялик ва қозоғистонлик темир йўлчилар билан учрашув бўлиб ўтди. Унда ушбу давлатлар ўртасида йўловчи ташиш ишини такомиллаштириш ва ҳамкорликни кучайтириш масалалари муҳокама қилинди.\nТадбир доирасида “Ўзтемирйўлйўловчи” (Ўзбекистон), “Федерал йўловчи компанияси” (Россия) ва “Йўловчи ташиш” (Қозоғистон) компаниялари мутахассислари бу борада фикр алмашишди.\nХусусан, охирги икки йил давомидаги йўловчи ташиш статистикаси кўриб чиқилди. Унга кўра тариф сиёсатини мувофиқлаштириш, йўловчиларга қўшимча қулайликлар яратиш сингари масалаларда бир тўхтамга келинди.\nШунингдек, учрашув давомида ушбу масалада ўтказилган ижтимоий сўров натижалари ҳам кўриб чиқилди. Унга асосан тегишли хулосалар қилинди.


iPhone ва iPad’ларда жилдлар (папкалар) номини кўринмайдиган қиламиз - Terabayt.Uz\niPhone ва iPad’ларда жилдлар (папкалар) номини кўринмайдиган қиламиз\nЎҚИНГ: Бу ҳаволани очманг – у барча Apple гаджетларини «қотириб» қўяди!\nЛекин iOS тизими жилд номи сифатида пробелнинг ўзини қабул қилмайди – уни тасодифий хатолик, деб тушунади. Бироқ бу ерда ҳим кичкина «ҳийла» ишлатса бўлади: папка номи сифатида оддий пробел эмас, балки Unicode жадвалидан бошқа пробел белгиси қўйиш мумкин.\nБундай «бошқача» – Брайл шрифтидаги пробел (U+2800) белгисини эса мана шу ернинг ўзидан, қуйидаги квадрат қавс орасидан нусхалаб оласиз:\nХуллас, iOS тизимида жилд номи сифатида пробелнинг ўзини қўллаш учун қуйидагиларга амал қиласиз:\nЮқоридан – квадрат қавс орасидан кўринмас белгининг фақат ўзини нусхалаб оласиз.\nЖилд номини таҳрирлаш режимига ўтасиз, бунинг учун папка белгисини токи бошқа белгичалар титрай бошлагунича босиб турасиз.\nЖилд номи ёзилган майдонча устига босасиз, кейин ўнг томондаги хоч белгичасини босганча уни ўчириб ташлайсиз.\nНусхалаб олинган «бошқача» пробел белгисини шу ерга ташлайсиз («Вставить») ва сақлаш учун жилдни ёпасиз.\nХудди шу усул билан барча жилдларга кўринмас ном қўйиб чиқсангиз, айфонингизнинг иш столи минималистик услубда – номсиз, фақат жилдлар белгичаларидан иборат бўлиб қолади. Ҳар бир жилднинг ичида нималар борлигини ўзингиз шундоқ ҳам биласиз, бошқалар эса кўриб ҳайратга тушишлари аниқ!\nЎҚИНГ: iPhone ва iPad қувватини тежашнинг осонгина йўли топилди!\n#Apple iPad #Apple iPhone #iOS #маслаҳат #Планшет #смартфонлар


Умид Аҳмаджонов: Уругвай каби жамоаларга қарши учрашувлар катта мактабдир\n8 июнь, 2018, 14:53\nУругвай ва Ўзбекистон миллий терма жамоалари ўртасидаги ўртоқлик ўйинидан сўнг ЎФА биринчи вице-президенти Умид Аҳмаджонов ўз фикрлари билан ўртоқлашди. Қайд этиш керак, учрашув давом этаётган вақтда Аҳмаджонов Япония пойтахти Токиода бўлиб турганди. Бу ҳақда ЎФА расмий сайти хабар бермоқда.\n- Ўйинни мириқиб томоша қилдим. Уругвайдек топ жамоага қарши ёш футболчиларимизнинг қандай ҳаракат қилишини кузатиш ҳаммамиз учун қизиқ эди. Қолаверса, бундай кучли жамоалар билан ҳар доим ҳам ўйнайвермаймиз, бу тарихий учрашув эди. Зеро, юртимиз мустақилликка эришиб, Ўзбекистон миллий терма жамоаси халқаро майдонда ўйнай бошлаганидан буён ҳали ушбу даражадаги терма жамоалар билан на ўртоқлик ва на расмий учрашувда майдонга тушган эдик, — деб гап бошлади Аҳмаджонов.\n- Натижа биз учун кўнгилсиз эмас. Чунки Уругвай вариантида тўхталаётганимизда ҳам натижа ҳақида ўйламаганмиз. Бизга халқаро тажриба ва кучли мактаб керак. Уругвай бу борада жуда яхши танлов эди. Ўйлашимча, биринчи бўлимда футболчиларимиз кутилганидан-да яхшироқ футбол намойиш эта олишди. Иккинчи 45 дақиқаликда эса деярли барча жабҳаларда имкониятни бой бериб қўйдик.\nУругвай термаси биринчи бўлимдаги қарши ҳужумни муваффақиятли якунлай олган бўлса, иккинчи бўлимда ҳисобни йирик кўринишга олиб келганди.\n- Агар мана шундай рақиблар билан тинимсиз кураш олиб бориш имконияти бўлса, йигитларда ҳам кўникма шаклланади. Бора-бора ишонч ортиши, майдондаги тенг курашлар дақиқаси босқичма-босқич кўпайиб бориши мумкин. Гарчи Жаҳон Чемпионатига чиқа олмаган бўлсак-да, Сенегал, Марокаш, Уругвай кабилар билан ўйнаб, потенциалимиз борасидаги тасаввурларимизни бир қадар бойитдик. ЎФА шу йўлида давом этади ва ўртоқлик ўйинларини мунтазам ташкил қилиш учун ҳаракат қилади.\nУругвай — Ўзбекистон ўйинини “Спорт” телеканалидан ташқари, Россия каналлари ҳам эфирга жонли узатди. Чунки Уругвай ЖЧ—2018 да Россия билан бир гуруҳдан жой олган.\n- Шунчаки россиялик шарҳловчиларнинг ўзимиз ҳақимиздаги фикрларини билиш учун ўйинни Россия каналидан кузатиб бордим. Уларнинг ёш футболчиларимизга, Осиё Чемпионатидаги натижамизга бўлган ижобий фикрлари хурсанд қилди. Кимдир айтиши мумкин, ўша Осиё Чемпионати керак эмас-ку, дея. Йўқ, мен бунга қўшилмайман. Ўшандай мусобақалар ўзимизга бўлган ишончни ошириб олиш учун, футболчиларимиз кўзига ўтни қайтариш учун ҳам керак. Ҳақиқий мусобақалар ҳали олдинда эканини биз ҳам билиб турибмиз ва шунинг учун ҳам тайёргарликни ўша Хитойдаги мусобақадан бошлагандик.\nОлдинда Ўзбекистон термасини Осиё Ўйинлари, келаси йилнинг январида эса Осиё Кубоги кутиб турибди.\n- Биз топ термаларга қарши ўйинларни легионерларсиз ўтказганимизни унутмаслигимиз керак. Куздан бошлаб ҳар ойда ФИФА кунлари бор. Бу таркибга Аҳмедов, Шомуродов, Ҳамдамов, Шукуров, Денисов кабилар қўшилса, биз янада кучайишимизни тасаввур қилиб кўринг. Шундай жамоа тузишимиз керакки, Осиё Кубогида Японияга ҳам, кейинроқ бошқа жамоаларга ҳам бемалол тик боқа олайлик, - деди Умид Аҳмаджонов.


Ҳанафий мазҳаби қиёс ва истеҳсонни кенг қўллайди. “Истеҳсон” тушунчаси остида урфга ҳам алоҳида эътибор қаратилади. Бу эса ҳаёт тарзида миллий урф-одатлар асосий ўрин эгаллайдиган халқларнинг бир қатор муаммоларини ҳал этишда муҳим ҳсиобланади.\nИмом Аъзам ибодатга доир кўплаб масалаларда динмизнинг руҳига монанд енгиллик йўлини тутган. Уларнинг айримлари қуйидагилардир:\nРуку, рукудан қайтганда ва сажда ҳолатларида бир нафас тин олиб туриш фарз эмас, балки вожибдир. Агар фарз дейилганда, намозда шошилиб, тин олмаган кишининг ўқиган намози дуруст бўлмас эди.\nИмомга иқтидо қилган кишининг қироат қилиши фарз эмас, балки имом қироат қилса иқтидо қилувчилар ҳам қироат қилган ҳисобланишади. Агар иқтидо қилувчилар ҳам қироат қилиш фарз дейилганида, одамлар бир-бирларига, жумладан имомга ҳалақит бериб, намозида чалғиб кетган бўлар эди;\nТаҳорат қилишда ният фарз қилинмайди. Агар ният фарз дейилганда, ният қилиш эсидан чиқиб қолган кишининг таҳорати дуруст бўлмас эди;\nЗакотни Қуръонда баён қилинган саккизта ўринларнинг ҳаммасига бўлиб бериш фарз эмас. Агар саккизтасининг ҳаммасига закотни бўлиб бериш фарз бўлганда, закот берувчиларга машаққат бўлар эди.\nКиритилган вақти: 30/10/2019 17:49; Кўрилганлиги: 496\nМатериал манзили: https://sammuslim.uz/articles/fiqh/hanafiylik-mazhabining-oziga-xos-xususiyatlari\nЧоп этилган вақт: 27/09/2020 10:00


Maktab kutubxonasidagi ommaviy ishlar » Rajabova Barnogul | Shaxsiy blogi\nRajabova Barnogul | Shaxsiy blogi » To'garaklar » Maktab kutubxonasidagi ommaviy ishlar\nMaktab kutubxonasidagi ommaviy ishlar\nМактаб кутубхонасидаги оммавий ишлар\n1. Мактаб кутубхонасидаги оммавий ишларнинг асосий шакллари.\n2. Адабий эрталиклар.\n3. Китоб мухокамаси.\n4. Китобхонлар конференциялари.\n5. Адабий уйинлар ва викториналар.\n6. Болалар ва ёшлар китоби хафталиги.\nКургазмали воситаларидан бири китоб воситасидир. Унда укувчи бевосита китобнинг узини уз кузи билан куради, китоб ташки киёфаси билан уни узига тортади.\nКургазмалар болаларнинг аник бир максадга каратилган режали мутоланинг тайёр ражасини такдим этади. Кургазмаларда одатда кутубхона фондидаги энг яхши адабиёт намойиш этилади. Мактаб кутубхонасида абонементда булганидек, кироатхонада кам деганда бирдан учтагача кургазма булиб, улар вакти-вакти билан оммалаштирилиб турилиши керак. Кургазмаларнинг сони ва мавзуси кутубхона иш режасида кузда тутилган булади. Улар турлича булиши мумкин.\n1. байрам ва юбилей саналари (сентябр, 8-март. Навруз байрамлари)га багишланган кургазмалар.\n2. Мактаб дастурига ёрдам тарздаги китоб кургазмаси.\n3. Ички ва халкаро хаётдаги вокеа-ходисалар, айрим ёзувчилар ижодига багишланган кутубхона оммавий тадбирлари билан боглик ранг-баранг мавзудаги китоб кургазмалари.\n4. Табиатни мухофазаси буйича китоб кургазмалари уюштириш.\nКургазмага тайёргарлик мавзу танлаш, кургазма мулжалланган китобхонлар максади ва гурухини аниклаш, харакат режасини тузиш ва адабиёт саралашдан бошланади. Китобларни булгач, кутубхоначи улар билан танишиб чикади, керакликларни ажратади, яхшиларни, бадий жихатдан юксак ва энг кизикарлиларини бир четга олиб куяди. Китодларнинг сони китобхонларнинг ёшига караб белгиланади.\nКутубхона кургазмаси китодлардан, матнлардан ва расмлардан иборат булади. Кургазмаларда китоблардан ташкари, агар кургазма мавзусига мос келувчи маколалар булса, журнал ва рузномаларнинг айрим сонлари хам жой олиши мумкин.\nОммавий ишларнинг огзаки шаклларига шархлар, адабий уйинлар, эрталиклар, огзаки журналлар, китобхонлар конференциялари, ифодали укишлар ва хокозалар киради.\nОммавий ишларнинг шакли таъсири буйича бир хилда эмас. Китоблар мухокамаси, мунозаралар, конференциялар китобхондан маълум фаоллик намоён этишини талаб килади, унинг мустакиллик фаолиятини кучайтиради.\nКитобхонлар конференциялари китодларнинг таргиб килишнинг оммавий шакли хисобланади. У укувчиларнинг кучи ёрдамида асарни теран ва тарафлама тахлил этиш имконини беради, китобга жиддий муносабатда булишга, укилган китоб устида кенг фикр юритишга, таккослашга, тахлил этишга, хулосалар чикатишга, улрни далиллар ёрдамида асослашга, очиб бериш ва химоя этишга урганади.\nКитобхонлар конференцияси бутун бир жамоаданн катта иш бажарилишини талаб этувчи йирик тадбирлардир. Уни биргина кутубхоначининг кучи билан тайёрлаш ва утказиш мумкин эмас. Унга укитувчилар, синф рахбарлари, тарбиячилар фаол ёрдам беришлари даркор. Мактаб кутубхоначисининг вазифаси ташкилотчи, рахбар сифатида иш куриш ва барча ишларга бош кош булишдан иборатдир.\nТайёргарлик ишлари кандай олиб борилади? Одатда кофереция мавзуси мухокама учун саволлар бир ярим ой олдин белгиланад,шунингдек уни утказиш режаси тузилади.\nМавзу долзарб, мактабнинг тарбиявий вазифаларига жавоб берадиган булиши керак, мухокама учун саволлар эса мухокама олинган барча китобларни бирлаштириб турувчи марказий муаммолар тилга олинади.\nЭнг аввола конференция олиб борувчи кишини ва тингловчиларни тайёрлаш лозим, адабиёт укитувчисининг олиб борувчи булиши максадга мувофикдир.\nИккинчи мухим вазифа тингловчиларни, яъни коференциянинг барча иштироларини тайёрлашдир.\nКупчилик укувчилар мухокама этилаётган асар билан танишганларидагина саволлар китоб муаммоси конференция катнашчиларида кизикиш уйготиши мумкин, чунки мактаб кутубхонасида китоб нусхалари кам булади, шу сабабли кутубхона уларни бошка кутубхонадан карзга олиб келишга ёки гурух-гурух булиб мутолаа килишни ташкил этишга мажбур булади.\nКитоб таргиботининг кургазмали шакли кен кулланмоги керак. Ранг-баранг килиб безатилган плакатларда муковасидаги суратлар, уларга берилган саволлар, сузга чикувчилар хакида биографик маълумотлар, ёш китобхонлардан келган такризлар, расмлар танкидий маколалар роуйхати жой олган булиш керак.\nКонференциянинг оммавийлашувида, мухокама учун мулжалланган китобларнинг, таргиб этишида китоб кургазмалари ва шархлари катта ахамият акс этиши мумкин. Конференция утказадиган хонани байрамона безатмок керак. Яхшиси мактаб залидан фойдаланган маъкул. Сахнада ёзувчининг катта портрети, мутолаа хакида шоир вав плакатлар осиб куйилиши лозим. Барча асосий материаллар: китоб кургазмалари, плакатлар, журналлар, деворий газеталар, китобхон кундаликлари ва хокозалар шу ерга жамланади.\nАнжуманда директор, илмий булим мудири, укитувчилар хамда мехмонлар иштирок этиши максадга мувофикдир. Купинча китобхон конференциялари кёйидаги режа асосида утазилади:\n1. Кириш сузи (мутолаа, конференциянинг максади ва вазифалари хакида).\n2. Укувчиларнинг сузга чикишлари ва мухокама.\n3. Бадиий кисм.\n4. Адабий викторина.\n5. Хулоса, хотима.\nКонференциянинг муваффакияти утмишда эркин, хотиржам вазиятнинг вужудга келиши энг мухим шартлардан бири булиб хизмат килади. Бунда рахбар укувчиларни бир саволдан иккинчи саволга мохирлик билан олиб утади, улар фикрини теранлашлаштириш ва ривожлантиришга ёрдам беран холда уларнинг уз фикрларини изхор этишлапригша имкон тугдириб беради.\nАгар мактабда йилига икки, уч марта китобхонлар конференцияси утказилса у максадга мувофик булади.\nШундай килиб,оммавий ишлар ёрдамида ишлар ёрдамида мутолаа мохирлик билан рабарлик килиш ёшларнинг мутолаа булган кизикишларини кучайтиради ва орттирилган китобхонлик малакасини мустахкамлаш, бадий дид ва мулохаза юритиш мустакиллигини ошириш, китобхонлик даражаси ва билими куламини кенгайтириш вазифасини маъсулият даражасига кутаради. Бунда мактаб кутубхонаси китобхонлар фаоли катта ахамият касб этади.\n«Болалар ва ёшлар китоби хафталиги» байрами утказиш одат тусига кириб колган.\nУ хар йили мактаб укувчиларининг 24 дан 31 мартагача давом этувчи бахорги таътил кунларида болаларга хизмат курсатадиган барча кутубхоналарда урказилади.\nХафталикда эрталиклар, болалар китоби ёзувчилари билан учрашувлар, викториналар, китоб баллари, китоб кургазмалари ва карнаваллар ташкилэтилади.\nМасалан, кичик ёшдаги укувчилар учун «Халклар дустлиги-адабиёт дустлиги» номли китоблар байрамини куйидагиса утказиш мумкин.\nБиз ссизга тавсия килаётган китоб бу китоб байрами халклар дустлиги темасига багишланади. Бу оммавий ишни утказишдан максад дунё болаларини бир-бирлари билан дустлаштиришга китобнинг ролини кучайтириш, китобхон болаларда дустлик, кардош халкларнинг санъати ва маданиятига мухаббат тугуларини тарбиялашдан иборатдир.\nКутубхонанинг укув зали кардош халкларнинг байрок ва герблари тасвирланган суратлар, китоб кургазмалари ва гуллари билан байрамона тусда безатилган. Залда дустлик ва тинчлик ашулалари янграб туради.\nБошловчи-Азиз болалар! Бугун сиз билан яна бир ажойиб байрамни-китоб байрамини нишонлаш учун йигилдик. Бу байрамимиз халклар дустлиги, адабиётлар дустлигига багишланади. Бугун сиз китоблар оркали купгина кардош республикаларда турли мамлакатларда яшаётган дустларингизнинг хаёти билан танишасиз. Шунинг учун бугунги байрамга кардош халклар адабиётларининг асарлари кахрамонларини таклиф этамиз. Улар орасида машхур эртак кахрамонлари «Кизил шапкача», «Буратино», «Ботирбой ва Ёмонтой», «Качал палвон ва Ерти кулок». Курдингизми, болалар кечамизга кушиклар айтамиз:\n1-Укувчи: Хаётимиз ойнаси\nМенга ургатган одоб\nБу китобдир, бу китоб\nАкс этган еру осмон\nУтмиш, келажак замон\nУнда шеър эртак достон\nХар саволга бир жавоб\nЭнди болалар навбатни севимли кахрамонларимизга берамиз. Улар бизга курган-кечирганлари хакида хикоя килиб берадилар. Сахнага бирин кетин дунй болаларининг бирдек севимли кахрамонлари Кизил шапкача, Буратино, Качал полвон, Ботирвой ва Ёмонтой ва бошка кахрамонлар кириб келишади.\nКачал полвон: Вой-бу, каранглар агар хаммамиз бир жойга йигилсак, жуда купайиб кетарканмиз. Клинглар дустлар бир-биримиз билан якиндан танишиб олайлик. Мени танийсизларми дустлар, мен кайси асаркахрамони буламан? (Шукур Саъдулланинг «Качал олвон ёки ёгоч кугирчокнинг бошидан кесирганлари» эртак киссасининг кахрамони)\nХа баракалла, мени яхши танишар экансизлар, демак, мен хакимдаги китобни хаммангиз укиб чиккансизларда. Йук дейсизми.демак, ичингизда ёзувчи Шукур Саъдулланинг болалар учун ёзилган шундай ажойиб эртагини укимаган болалар хамбор эканда. Ундай булса мен сизларга узим хакимда бир оз гапириб борай. Агар кизикиб колсангиз кутубхонадан албатта шу китобни олиб укисиз, хушми, дустларим.\nШундан сунг бошловчи байрам катнашчиларига дустлик хакидаги макол ва топишмоклар айтишни таклиф этади, зарур булган вактларда уларнинг жавобларига тузатишлар киритади. Байрам сунгида дустликни тараннум этувчи кушиклардан бирини хор булиб айтиш ва шу билан байрамни тугатиш мумкин. Болалар китоби хафталигида мобайнида хамма ёшдаги болалар иш олиб борилади турли хил тадбирлар уюштирилади.\n«Хафталик» давомида ташкил этилган барча тадбирлар марокли, гайри табиий булмоги лозим. Бунинг учун, кутубхонада «хафталик»нинг хар бир куни мавзусига ёки адабиёт турига багишламоги зарур.\n«Хафталик»нинг хар бир куни учун китобхонларнинг барча ёш группасига манзур ва тушунарли булган адабиётларни танлаб олиш, уларни таргиб килиш методикасини белгилаб чикиш керак.\nХафталикни тайёрлаш ва бевосита утказиш учун белгиланган тадбирлар иш режасида кайд килинади. Шу билан бирга мактаб куктубхоначиси иш режаси тузаётганда, факат болалар учун эмас, балки ота-оналар учун хам тадбирлар режасини ишлаб чикади, бунинг учун оммавий ишларнинг куйидаги формаларидан болаларнинг китоб укиш масаласи буйича лекция ва сухбатлар, болалар адабиёти обзорларидан фйдаланиш.\nМуваффакият билан утказилган «Болалар ва ёшлар китоб хафталиги» мактаб укувчиларининг китоб укишига булган кизикишини оширади, келгусида фаол катнашиш сари рагбатлантиради.\n1. Китобхонлар конференциясини укув йилида неча марта утказилади?\nа) 1-2 марта\nб) 3 марта\nв) 5 марта\nг) йилда 1-марта\n2. Кутубхонада утказиладиган оммавий ишларнинг огзаки шаклига нималар киради?\nа) Кутубхона иш режалари\nб) Мактаб кутубхонаси хисоботлари\nв) Китобхонларнинг китоб укишларига рахбарлик килиш\nг) Адабиётлар шархи, китобхонлар конференцияси, эрталиклар\n3. Мактаб кутубхонасида оммавий тадбир утказишда кузланган максад нима?\nа) Укувчиларга яхши билим бериш\nб) Китобхонларни кутубхонага жалб килиш\nв) Китобни тагиб килиш\nг) китобхоннинг малакасини ошириш\n1. Исломов Э., Йулдошев Э. Мактаб кутубхонаси ишини ташкил этиш.- Т., «Укитувчи», 1991, 52-67 бетлар.\n2. Матжон С. Китоб укишни биласизми?-Т., «Укитувчи», 1993.


Биржа савдоларида цемент нархи тушишни бошлади » Ўзбекистон янгиликлари – Zamin.uz\n, 13 2020, 03:31\n29 июн, 21:45 2 108 Жамият\nЎтган даврда биржа савдоларига жами 4075,0 минг тонна цемент қўйилган бўлиб, улардан 4044,0 минг тоннаси, яъни 99,3 фоизи сотилди. Бунда, республикамизда фаолият юритаётган 28 та цемент ишлаб чиқарувчи корхоналаридан 16 таси ўз маҳсулотларини биржа савдолари орқали реализация қилган.\nБиржанинг цемент бозорида талаб ва таклифнинг мутаносиблиги ҳамда цемент нархларининг барқарорлигини бозор иқтисодиётига хос воситаларидан фойдаланган ҳолда таъминлаш мақсадида Иқтисодий тараққиёт ва камбағалликни қисқартириш вазирлиги, Монополияга қарши курашиш қўмитаси, «Ўзсаноатқурилишматериаллари» уюшмаси, Ўзбекистон республика товар-хом ашё биржаси ва цемент сотувчи корхоналар вакилларидан ташкил топган Ишчи гуруҳи тузилди.\n4. Цемент учун олдиндан тўловларини амалга ошириш ва нархлар ўзгарувчанлигидан ҳимоя қилиш имконини берувчи бир ойдан ортиқ муддатга кечиктирган ҳолда етказиб бериш шарти билан «форвард» шартномалари асосида биржа савдолари ўтказилади. «Форвард» савдолари бир томондан келажакда етказиладиган цемент учун нархларни олдинган белгилаб олиш, иккинчи томондан маҳсулот учун тўловларни бозор қийматларида олдиндан олиш имконини беради.\nИшчи гуруҳи томонидан кўрилган тезкор чора-тадбирлар натижасида жорий йилнинг 29 июнь куни Биржа савдоларида цементнинг ўртача сотилиш нархи 1 кг учун 792 сўмдан 754 сўмга ёки 5 фоизга пасайди.\nЎзбекистонда 7 июнь куни 237 кишида коронавирус аниқланди. Бу рекорд 08 июн, 00:42\nЎзбекистонда нон нархи яна арзонлашди 18 сен, 10:23